50 milioi urteko iknofosila aurkitu dute Jaizkibelen | Berria.eus\n50 milioi urteko iknofosila aurkitu dute Jaizkibelen\n'Saerichnites abruptus' motakoa da pieza, eta Luberri museoan gorde dute; Zumaiako flyschean atera zuten beste bat azaroan Jaizkibelgo Grankantoren inguruan zegoen, kanpoko kaiak hartuko lukeen eremuan\nGarbiñe Albisu eta Jose Angel Torres Luberri museoan, Jaizkibelgo iknofosilaren zatiak eskutan dituztela. JON URBE / ARGAZKI PRESS\n2012-03-28 / Xabier Martin 0\nJaizkibelgo labarrek altxor ugari gordetzen dituztela esaten da maiz, eta horietako bat azaleratu da berriki, ia ezustean. Saerichnites abruptus iknofosil antzinako bat berreskuratu dute, dagoeneko labarretik eroritako arroka puska batzuetatik. Bost zati dira, guztiak izaki berak utzitako arrastoen isla. Baina ez dute osatzen pieza bakar bat, puzzle bat balitz bezala. Alegia, zatiak falta dira, itsasora erori direlako edo, apika, zati gehiago daudelako arrokaren barruan, azaleratzeke.Edonola ere, iknofosilak 50 milioi urteko antzinatasuna dauka, Jose Angel Torres (Donostia, 1959) Aranzadiko geologia zuzendariak esan duenez. «Eozenokoa da iknofosil hau, Era Tertziariokoa». Aurkikuntza garrantzitsua da geologia mailan, eta Jaizkibelgo labarrak lehen lerroan daudela berresten du kostaldeen ikerketa egin nahi dutenentzat.Saerichnites abruptus motako iknofosil puskak Oiartzungo Luberri geologia museoan dauden orain. Ikusi nahi dituenak hantxe ditu eskura. «Aurkikuntza handia da, antzinako iknofosil hau suntsitu aurretik berreskuratu dugulako», dio Torresek; «higadurak, itsas kolpeek, edo superportuaren proiektuak ekarriko lukeen labarren aldatzeak suntsituko lukete fosila, bestela».Bestalde, Lurraren antzinako testigantza ematen duen pieza hori nola aurkitu duten oso istorio bitxia da. Iazko azaroan Zumaiako flyschean saerichnites abruptus iknofosil bat azaldu zela eta hura Algorri interpretazio zentrora eramateko operazio bat egin zutela islatu zuen prentsak —iknofosila pieza bakar batean labarretik aterata—. Garbiñe Albisuk eta Iñaki Pikabeak iknofosilaren argazkiak ikusi zituzten egunkarietan, eta «harriduraz» gogoratu zuten eurak ikusia zutela horrelako bat. Jaizkibelen gora eta behera natura behatzen eta landaredia aztertzen urteak daramatza bikoteak. «Berehala ezagutu genuen», dio Garbiñe Albisuk (Errenteria, 1962).Jose Angel Torresi deitu eta esan zioten bazekitela non aurkitu Zumaian azaldutako iknofosila bezalako beste lagin bat. «Hirurak joan ginen. Iknofosila argazki batzuetan genuen, aurretik atereak. Orduan ez genion arretarik eskaini. Zumaiakoa ikusi eta gero, ordea, argazki horiek non atera genituen gogoratzen hasi ginen, zein leku zehatzean alegia. Goiz batean aurkitu genituen berriro arroka puskak. Ez da leku erraza iristeko; superportua egin nahi duten eremua da, San Joan harri ingurua, Grankanto esaten diotena. Superportuaren proiektuak bete-betean harrapatzen du. Iknofosil piezak hiruren artean eramateko modukoak zirela ikusi genuen, eta horixe egin genuen». Duela hilabete pasatxo gertatu zen hori.San Joan harri inguruan azaldutako iknofosila Jaizkibelgo antzinatasun geologiakoaren testigantza garrantzitsua dela uste du Torresek. «Jaizkibelgo flyscha, Ulian bezala, 50-55 milioi urteko antzinatasuna erakusten du, Eozeno garaia. Baina beste geruza mota batean aurkitu dute iknofosila, geruza gazteago batean; ez dakit Grankanto izena berak ez ote duen zerbait esaten; izan ere. arroka handi hori edozein unetan itsasora eroriko dela ematen du; hareharri labarrean zintzilik dago, eta beste garai baten berri ematen du».Izaki ezezagunaEsanguratsua da informazio hori geologoaren ustez, iknofosilak Jaizkibelgo geruza jakin hori Zumaiako flyscharekin eta Gorrondatxeko labarrarekin (Getxo) lotzen duelako, bai batean zein bestean Eozenoko iknofosilak azaldu baitira. «Jaizkibelgo kostaldean salbuespena da iknofosila azaldu den eremu hori, beste geruza bat da, eta zorte ikaragarria izan dugu geratzen zaigun zati txiki horretan saerichnites abruptus aurkitu dugulako». Jaizkibelen salbuespen den zati hori, berriz, orokorra da Gorrondatxen, kostaldea osatzen duen gehien-gehiena.Saerichnites abruptus zer-nolako izakia izan zen ezezaguna da. Itsas sakonera handian bizi izan zela badakite zientzialariek, gaur egungo euskal kostaldea mila metro inguruko itsas sakoneran baitzegoen duela 50 milioi urte, Era Tertziarioan, eta, zehazki, Eozeno garaian. Arditurri eta Aiako Harria bera itsas azpian zeuden. Kostaldea Errioxan zegoen. Saerichnites abruptus karramarro mota bat edota beldarra izan zitekeen; baina ez dago batere argi. «Izakiak utzitako arrastoaren negatiboa da iknofosila, argazki baten negatibo bat balitz bezala begiratu behar da», dio Jose Angel Torres geologoak. «Hark utzitako zulotxoak bete ditu geruzak ondoren; horregatik ikusten dira borobiltxo horiek».


Ikastetxeko zuzendariak epaia gaitzetsi eta ikasle ohiaren lekukotza auzitan ipini du - Leioa - Hiruka.eus\nBerria.eus 2018-11-29 16:23\nLeioako (Bizkaia) Gazteluetako zuzendari Imanol Goyarrolak haserrea agertu du goizean ikastetxean bertan egin duen agerraldian. Tonuan eta aurpegikeran nabaritzen zitzaion tentsioa. "Ez dut epaia onartu beste erremediorik, baina argi geratu dadila ez dudala harekin bat egiten. Are gehiago: uste dut bidegabekeria bat egin dela".\nEsan du "harrituta" dagoela abusuak sufritu zituen gaztearen lekukotza hartu delako froga bakar modura. "Ezin dut sinetsi kontraesanez betetako lekukotza bat nahikoa izatea pertsona bati 11 urteko zigorra ezartzeko". Honela laburbildu du epaia: "Ikasleak dioen guztia egia da, eta kontrakoa dioena gezurretan dabil". Berak epaiketan egindako adierazpenak manipulatu direla ere salatu du.\nGoyarrola ere biktimaren tutore izan zen; justu zigortutako irakaslea izan aurreko bi ikasturteetan. "Askotan pentsatzen dut neu izan nintekeela abusuak leporatu dizkioten irakaslea. Babesgabe sentitzen gara irakasleak". Zigortua ia beste ehun ikasleren tutore izan zela ere azpimarratu du: "Beti esaten da predatzaile sexualek biktima bat baino gehiago izaten dituztela. Kasu honetan guztiei galdetu diegu eta denek irakaslearen oso balorazio ona egin dute".


Mirri eta biok - Karrikiri Euskal Denda\n> Liburuak>Saiakera>Mirri eta biok\nANSORENA, JOSE IGNAZIO\nUste ustel batek zeharkatzen du Euskal Herria alderik alde: Jose Ignazio Ansorena musikari ospetsua eta Mirri pailazo are ezagunagoa pertsona bat direlako uste ustela, alegia. Egia da elkarrenganako lotura estua dutela euskal pertsonaia biok, baina hortik pertsona bat bera direla esatera koska handia dago.\nSiamesak ere ez dira Ansorena eta Mirri, siamesen arteko harremana eta dependentzia simetrikoa baita. Ansorena, Mirri gabe ere, nor litzateke gurean: idazle, pentsalari, txistulari, Piter. Hori bai, Mirri gabe ez litzateke den bezain Ansorena, Mirri ere badelako eusten dio Ansorenak Mirriri. Mirrirena beste kontu bat da, Ansorena gabe deus ere ez litzatekeelako Mirri. Hargatik gorrotatzen du Mirrik Ansorena -Anxorena esaten dio berak- maite duen indar ber-beraz.\nSZehaztasun eta ironia fin-finez, euskal pailazo antonomasikoen historia kontatzen digu Ansorenak liburu honetan, Kixki, Mixki eta Kaxkamelon zireneko garaian hasi eta gaur artekoa. Mirrik, berriz, bere iruzkin potolo gordinak tartekatu ditu han-hemenka, harira etorri zein ez.\nEuskal pailazo antonomasikoen historia dutelarik hari, belaunaldi eta garai baten kronika bikaina osatu dute Ansorenak eta Mirrik. Egin behar zena egiteko baldintza objektiborik ez bide zenean ere dena delako hori egiten ohitutako belaunaldi inkontziente, ausart eta kementsu baten kronika libertigarri bezain jakingarria. Egilea: Ansorena Jose Ignazio.


New search Year: 1999 Name of person: Arozena, Manolo\nBruño, Nerea 2\nEtxanobe, Josu 1\nEtxeberria, Ixak 1\nGalarza, Mikel 2\nGoikoetxea, Pello 1\nIbarra, Iñigo 1\nIparragirre, Arantxa 1\nIrazustabarrena, Aitor 1\nLanda, Ekintza 2\nLegarra, Manu 1\nLopez, Juan Mari 2\nLopez, Manu 1\nSanchez, Alberto 1\nSaragueta, Aritz 2\nTuterako Merindadea 1\nBortzirietako Bertso-Eskolaren Txapelketa (1. 1999. Lesaka)\nSariketa Organizers: Bortzirietako Bertso-Eskola\nTutera Nafarroako Bertsolari Txapelketa 1999-02-20 : 1. kanporaketa [Audio - analogue]\nBilbo Aste Nagusia 1999-08-20 [Audio - digital]\nGoizueta bertso saioa 1999-08-17 [Audio - digital]\nBilbo Aste Nagusia 1999-08-20 [Audio - analogue]\nGoizueta bertso saioa 1999-08-17 [Audio - analogue]\n1999-08-17 Goizueta [Bertsoa] / Estitxu Arozena, Sebastian Lizaso Zure nabigatzaileak ezin du audio elementua erabili.\nStanza name: Zortziko handia (hg) / Lau puntuko handia (ip) Exercise: Binaka gaia-emanda Proposed topic: Ttiki-ttikitatik elkarrekin hazi zareten neska-mutilak zarete; auzoko lagun bezala ezagutu duzue beti elkar. Halako batean maitemindu eta ezkondu egin behar duzuela erabaki duzue, baina paperak egiten hasi zaretenean, anai-arrebak omen zaretela eta ez duzue ezkontzerik. Localization: XDZ - Xenpelar Dokumentazio Zentroa\n1999-08-17 Goizueta [Bertsoa] / Andoni Egaña, Xabier Silveira Zure nabigatzaileak ezin du audio elementua erabili.\nStanza name: Zortziko handia (hg) / Lau puntuko handia (ip) Exercise: Binaka gaia-emanda Proposed topic: Xabierrek dio ez dela amaren umerik Euskal Herria aldatuko duenik. Andonik, berriz, gauzak aldatzen ari direla dio. Localization: XDZ - Xenpelar Dokumentazio Zentroa\n1999-08-17 Goizueta [Bertsoa] / Estitxu Arozena Zure nabigatzaileak ezin du audio elementua erabili.\nStanza name: Zortziko handia (hg) / Lau puntuko handia (ip) Exercise: Bakarka gaia-emanda Proposed topic: "Erakutsiko dugu bertsolaritzak ez duela barrabilik" erran zenuen duela lau-bost urte. Zer uste duzu orain? Localization: XDZ - Xenpelar Dokumentazio Zentroa


Durangoko Azokako antolatzaileak, pozik berriz batzeko aukera izan delako\n56. edizioak aurrez aurreko izaera berreskuratu du, iazko Azoka digitalaren ondoren. 25.000 bisitari baino gehiago izan dira Landakon.\nLandako. Argazkia: Durangoko Azoka.\nDurangoko Azokaren antolatzaileek 56. edizioaren balorazio positiboa egin dute, bukatu aurretxoan. Nerea Mujika Gerediaga Elkarteko presidentearen esanetan, "eskaera egin genuen Azokan erantzukizunez jokatzeko eta osasun neurriak betetzeko, eta erantzuna bikaina izan da. Kulturaz gozatu ahal izan dugu modu seguruan, eta hori denon ardura eta konpromisoari esker izan da".\nIazko etenaldiaren ondoren, kulturzaleak, sortzaileak eta diskoetxe zein argitaletxeetako langileak berriz batzea zen helburua, eta pozik agertu dira antolatzaileak horregatik, lortu egin dutelako.\nLandako Gunean, 25.000 bisitari baino gehiago izan dira bost egunean, erreserba guztiak agortuta; salmentak, noski, baxuagoak izan dira, salbuespenak salbuespen, pandemiaren aurreko edizioetan baino jende gutxiago egon baita aurtengoan, aforoak mugatua zeudelako.\nOnline dendari dagokionez, abenduaren 3tik 7ra 1.300 erosketa egin dira webgunean, eta guztira 5.400 lan erosi dira. Batez beste 58 euroko gastua egin da erosketa bakoitzeko.\n"Zu non, han DA!"\nDurangoko Azokako 56. edizioa gaur amaituko da, baina Azokak jarraipena izango du Euskal Herri osoko liburu dendetan urtarrilaren 6ra arte, Iaz hasitako ekimen honi jarraipena emango dio aurten Azokak, eta Landakon erosi ahal izan diren lanak Euskal Herriko 149 saltokitan erosi ahalko dira.


Moctezuma II.a edo Moctezuma Xocoyotzin, nahuatlez Motēcuhzōma Xōcoyōtzin, (1466 aldean – 1520ko ekainaren 29a) Tenochtitlan-eko bederatzigarren tlatoani (agintaria) izan zen eta 1502 eta 1520 artean gobernatu zuen. Espainiarren konkista bere erregealdian hasi zen. Axayácatl Enperadorearen semea zen. Apaiz hautatu zuten eta 1502an bere osaba Ahuitzotl ordezkatu zuen gobernuan, oraingo Michoacánetik Tehuantepecera. Tehuantepeceko kapitala Tenochtitlan zen. Hiri handi hau, 1325ean sortua laku batean, 1519an 100.000 biztanle zeuden. Bere domeinuak egituratzeko asmoz, gobernu zentral indartsu bat sortu zuten eta zerga sistemak ordenatu zituen. 1518an Yucatanen kostaldean Juan de Grijalvaren presentziaz (Espainiako esploratzailea) konturatu ziren. Azteken subiranoia mezulariak bidali zituen eta atzerritarrei opariak bidaltzen zituen. Hernán Cortésen espedizioa bere ertzetan lehorreratu zenean, Moctezuma ez zuen izan problemarik Quetzalcoatleri identifikatzeko, eta 1519ko azaroan solemniki Tenochtitlanen jaso zion, eta opari baliotsus gaineztatu zion. Hala ere, egun gutxi batzuk eta gero, Cortés, bere gizonen eta bere bizitzaz kezkatuta zegoen, bakarrik enperadorearen menpe egotea kezkatzen zion. Mugimendu ausart bat egin zuen, Moctezuma preso hartu. (eu)\nMoctezuma II.a edo Moctezuma Xocoyotzin, nahuatlez Motēcuhzōma Xōcoyōtzin, (1466 aldean – 1520ko ekainaren 29a) Tenochtitlan-eko bederatzigarren tlatoani (agintaria) izan zen eta 1502 eta 1520 artean gobernatu zuen. Espainiarren konkista bere erregealdian hasi zen. Axayácatl Enperadorearen semea zen. Apaiz hautatu zuten eta 1502an bere osaba Ahuitzotl ordezkatu zuen gobernuan, oraingo Michoacánetik Tehuantepecera. Tehuantepeceko kapitala Tenochtitlan zen. Hiri handi hau, 1325ean sortua laku batean, 1519an 100.000 biztanle zeuden. Bere domeinuak egituratzeko asmoz, gobernu zentral indartsu bat sortu zuten eta zerga sistemak ordenatu zituen. (eu)\nMoctezuma Xocoyotzin (eu)\nMoctezuma II.a (eu)\nMotēcuhzōma Xōcoyōtzin (eu)


"Zuzenketa bat exijitzen diogu Paulino Luesmari" - Elgeta - Goiena.eus\n"Zuzenketa bat exijitzen diogu Paulino Luesmari"\nMireia Bikuña 2008-05-08 15:42\n"Espainiako Gobernuko ordezkari ohi Paulino Luesmak, hanka sartu du barruraino Domingo Iturbe kaleraren auzian. Horregatik, zuzenketa bat exijitzen diogu, eta jakin dezala, ez dugula kalearen izena aldatuko". Halako hitz gogorrekin salatu du Elgetako alkate Oxel Erostarbek gaurko prentsaurrekoan, herrian dagoen Domingo Iturbe kalearen inguruan hainbat komunikabidek idatzitakoa.\nArazoa duela hilabete eta erdi hasi zen Paulino Luesmak egindako adierazpen batzuk irakurrita: "Zioen zortzi herritan, tartean Elgetan, ETAko kide izandakoen omenezko kaleak zeudela. Hain zuzen, Domingo Iturbe kalea", azaldu du Erostarbek. Adierazpen haien ondotik, Luesmaren gutun bat heldu zen udalera, eta hauxe zioen: "Zuen herrian Domingo Iturbe izeneko kale bat dago, eta horrek ohore eta duintasun eskubideak urratzen ditu". Elgetako udal arduradunen harridurarako, egun batzuk beranduago, Dignidad y Justicia elkarteko gutuna jaso zuten esanez "Elgetan ,Domingo Iturbe, ETAko kide izandakoaren omenezko kale bat" zegoela, eta kalearen izena aldatzeko eskaera egiten zioten Elgetako alkateari, apirilaren 30a baino lehen, bestela, "auzia epaitegietara eramango" zutela azpimarratzen zuten.\n"Okerrena da gurekin ez dela inor zuzenean hartu-emanetan jarri. Dignidad y Justicia elkarteak Espainiako komunikabideetan irakurri duenarekin nahiko izan du kalearen izen-aldaketa eskatzeko. Ba, jakin dezatela Elgetako bizilagun guztiek dakitela Domingo Iturbe Elgetan jaio zela 1833. urtean, eta ez zela ETAko militantea izan", esan du alkateak.\n"Ez diogu izena aldatuko"\nHorren harira, Oxel Erostarbek argi eta garbi utzi du ez diotela kaleari izena aldatuko: "Paulino Luesma , eta Dignidad y Justicia Elkarteko presidente Daniel Portero de la Torresi garbi esan nahi diegu, ez dugula kaleraren izena aldatuko, eta ez ditugula inongo erakunde eta elkarteen mehatxuak onartuko".\nGainera, esan du, Luesma, Portero de la Torre eta, besteak beste, El Mundo, La Razon eta ABC egunkariak "barregarri" geratu direla, auzi honetan "beraien helburu bakarra da, Euskal Herri guztia ETArekin lotzea, eta gure lurraldean, dena ez da ETA. Garbi izan beharko lukete hori".\nBestalde, Espainiako Gobernuko egungo ordezkari Mikel Cabiezesi Domingo Iturbe kaleari izena jartzeko egindako bilerako akta bidali diotela esan du alkateak: "Kalearen izena onartzeko batzarra 1994. urtean egin zen, eta aktan irakurriko dute, bozketa egiteko garaian HBko zinegotzi zirenak abstenitu egin zirela, haiek, kalearendako beste proposamen bat zuten-eta. Orduan konturatuko dira hanka barruraino sartu dutela. Era berean, espero dugu akta irakurri ondoren, Espainiako Gobernuko ordezkaria gurekin harremanetan jartzea".\nHorregatik guztiagatik "zuzenketa bat exijitzen" diote Paulino Luesmari. "Barregarri geratu da, gure herriko kalearen izenaren gaineko informazioa eskatu barik, adierazpenak egin dituelako. Halako kargua duen pertsona batek, derrigor egon behar du ondo informatuta".\nNor zen Domingo Iturbe?\nDomingo Iturbe 1833. urtean jaio zen Elgetan. Ameriketara joan zen, eta urrearekin aberastuta itzuli zen herrira. Gizon elizkoia zen, eta 1911. urtean Jesusen Bihotzaren kristau eskolak sortu zituen, bost eta 15 urteko arteko haur eta gazteei heziketa erlijiosoa doan emateko helburuarekin. Gainera, inguruko herrietatik joandako ikasle gutxi batzuk ere egon ziren bertan. Berak sortutako eskolan, euskaraz berba egin eta eskolak ematen zituen irakasle bat egon zen. Domingo Iturbek sortutako eskolak 25 urte iraun zuen, hain zuzen gerra hasi arte. Orduan sortu zen, egun oraindik ere martxan dagoen, Domingo Iturbe izeneko fundazioa.


Iragan astean behin, gizon bat —ez eskualduna— Baionako etxe, hazi eta bihi anhitz saltzen den batean sarthu da, iduriz kexu. Zer othe zuen eta zerk zerabilan?\nDena dela, gure gizona kexu zen biziki, zariola; «Debru apez hoik! Urhats bat eztezaket egin goizetik arrats, non nahi bi, hiru, lau ikusi gabe, karrika hok oro berenak balituzte bezala.\n«Hoik gerlarat, behar ederrez: iduri-ta ez jakin orok, on baino hanitz kalteago direla gerlan apezak! Hasteko ez ginuke gerlarik, ez balitz apezik.\n»Eta gero, herriaren trahitzeko baizik ez dire. Gerla huntan berean nork daki zonbat den hoitarik Frantziako armadetan alemanaren alde»?\nBatere: gerla egun hits hautan, Jainkoari esker, guti diren bezalako barne egosi tzarretarik bat zen, haguna zolatik goiti zariola, dena lohi.\nEgunak baitire hauk, apez ala edo zoin bertze, gu frantsesak Frantzian elgarrez gaizki nintzatzeko! Eta nortaz nor?!\nSoldado gaizoak hor harat hiltzeko hirriskuan, zer nahi gertha, kontent doazilarik apezekin, hemen gelditu gizon ziri bat ezin egon ixilik, nehork deus galdatzen ez dionean!\nEztu ere Frantziak soldado soberarik, dituen hoberenak hegiko zikina bezen poxolu ukaiteko frantses gizon zentzu izpirik duenak.\nAgorrilaren leheneko arratsean, larunbatetik iganderako gau erditsutan, gerlarat orotako lehen zoazilarik Doniane-Garazirat buruz Donazaharren barna, karrosatara bat gazte, —ja gerlak erhoenari furfuriak barna sar-araziak behar zazkon denboran— batek zintzurraren hausteko heinera oihu egiten zuen; «Biba Frantzia! Fuera Ybarnegaray».\nGaizo zoroa! Nor eta nungo baitzen ere, freskatuxea ahal da engoitik, hil edo bizi!\nOnik baizik ez diogu desiratzen. Eta zinez egia, ordu berean ere, nahiz ez ginuen atsegin hartu, oren latz hartan, frantses eskualdun soldado baten ahotik atheraldi koska bihurri hura, —halere gaizki baino nahiagoz ontsa jujatu — gogoratu zitzaukun arnoa zela mintzo, ez gizona!\nAiphatzearen oherea ere hemen egungo Eskualdun-ean etzuketen merezi, ezpalitz garbiki eta goraki erraiteko, zoin den atsegin, zoin eder, zoin gozo, ikustea egun latz hautan, frantses guzien, eskualdun guzien batasuna.\nEzta gegiago gutartean politikazko herrarik, ez eta hoztasunik ere.\nDiot; politikazkorik: zertako behar litake bertzelakorik ere?\nBalitz han edo hemen oraino zonbeit piru gaixto, gerla hunek ezeztatu ez duenik oraino, ez dezatela iraun. Egun zortzi giniona; «Fuera herra!»\nBa, goazin oro ororekin bake. Biba Eskual-herria! Biba Frantzia!\nBereziki soldadoak ehunka, milaka zoazilarik hiritik burdin-biderat, gogotik zuten, eta dute oraino bethi bulhar guziek oihu egiten Vive l'armée! Vive la France!»\nNagon karrikan dut azkenik entzun, arratseko hamarrak ondoan, ehun, berrehun heintsu hori soldado atabal eta kleron musikaz karrikako bi etxe lerroak inharrosten zituztelarik, jendea etxe alhazetarik, leihoetarik esku zartaka, oihuka, gauaz, ari; «Vive la France!»\nZer zautzue, bal, baño ez baitzen ageri, ez orduan ez bertze egunetan ez gauetan, oihuka; «Vive la Répu...»?\nHastiaturik othe ordu artean maite zutena? Ene arabera batere.\nBainan bakotxak bere baithan egiten zuen; «Begoite aiphatu gabe gutarteko ez-bai guziak. Frantses bati, edo zoini, den gutieneko pena egin dezokenik ez dezagun adi-araz.\nBadakizue zoin diren elgarren adiskideak eta elgarren etsaiak oraiko gerla huntan: alde batetik, Alamania eta Autrixia; bertzetik, Frantzia, Rusia, Angleterra, Belgika eta Serbia. Erran nahi dautzuet, egun, zenbat soldado egor dezaken gerla huntarat erresuma hoitarik bakotxak.\nAlamaniak jendeketa gatza du; sortze hainitz duelakotz, handizki emendatzen ari baita urthetik urtherat. Badu orai hiruetan hogoi-ta bortz miliun jende; eta hoitarik gerla huntako bilduak, sei miliun soldado bederen. Ez dakigu xuxen; zeren erran baitute, hamazazpi eta hiruetan hogoi urthe arteko gizonak soldado direla, eta ez baita errex jakitea eia hori hola den. Hori egia balin bada, badire, sei miliun soldado baino hainitz gehiago.\nAutrixiak, bere berrogoi ta hamar miliun jendeekin, baditu lau miliun soldado hurbil. Ez bide dire soldado hoik gain-gainekoak, bainan andana handia bada.\nBeraz gure etsaiek badituzte bilduak hamar miliun soldado gutienerat.\nFrantzian, baditugu hogoi-ta-hemeretzi miliun jende, eta lau miliun soldado. Badakizue soldado hoitan badela mota guzietarik adinaren arabera, hogoi urthetarik berrogoi-ta-zortzi arte: batzu, etsaiarekin gudukatzeko hautak; bertzeak, zahartuxeak, etsaiaren ganik urrun diren hirietan baizik egoiteko on ez direnak. Bertze erresumetan ere, holahola da. Ez dire guziak berdin arin, etsaiari buruz lasterka ibilzeko.\nRusia, Europako bertze erresuma guziak elgarrekin bezen handi da eremuz. Baditu ehun eta homabortz miliun jende, eta zortzi milun soldado. Hainitzak beldur ziren, soldado hoik guziak nekez bilduko zituela. Bildu ditu, uste baino errexkiago eta lasterrago. Holako andanarekin lan gaitza egin diteke.\nAngleterrak, bere berrogoi-ta-bortz miliun jendeekin, armada ttikia du. Bertze erresuma guzietarik itsasoaz berexia, ez du soldado hainitzen beharrik. Zenbat ditu?... Gehienerat, miliun baten erdia. Ehun bat mila ditu Frantziarat egorriak. Bainan bertze erresuma guzieri nausi da itsasoan bere gerlako untziekin. Hoiekin dauzka Alamaniako eta Autrixiako untziak herstuak itsas-hiri zilo batzuetan; ez baititezke atrebi beren gerizetarik urruntzerat. Hortako itsasoz heldu zaizkigu deskantsuan, behar ditugun guziak.\nBelgika, eremuz ttikia, bainan, bere zortzi miliun jendeekin, erresuma bat joria. Ez zuen armada beharrik Europa guziak onetsirikako lege batzuen arabera, gerla guzietarik kanpo behar zenaz geroz. Badakizue nola Alamania trufatu den lege hortaz, eta bortxatu duen Belgika berrehun mila soldadoren biltzerat, bere lurren beiratzeko. Ahur bat soldado hoiekin ihardoki dio azkarki.\nSerbia, erresuma ez-deus bat, berrikitan, Turkiari buruz eginikako gerlan emendatua. Baditu orai lau miliun jende, eta hiru ehun mila soldado; armada horrekin zafratu baititu, Autrixiatik horri buruz etorri soldadoak.\nBeraz Frantziak, eta Frantziaren adiskidek, badituzte hamabi miliun soldado baino gehiehabo; ez naski oraino guziak bilduak, bainan nahi dutelarik bil detzazketenak.\nNon gudukatzen dire aipatu ditudan erresuma hoitako armadak?\nSerbiakoak, goraxago erran dautzuetedan bezala, Autrixiari buruz; beren lurrak beiratzen dituztelarik, Autrixiako lurretan sartuak baitire.\nRusiakoak Alamanian eta Autrixian dire, erresuma hoitako armadak garhaitzen eta ihesari emaiten dituztela. Heldu gogo dute laster bi hiri nausietarat.\nAngleterrakoak Frantzian dire, gure soldadoekin batean. Errana dautzuet, hoik bereziki itsasoan beren untziekin direla bermatzen.\nBelgikakoak jazartzen zaizkote beren lurretan dituzten alaman soldadoeri, beiratzen dituztelarik etsaien eskuetarat oraino eroriak ez zaizkoten hiriak.\nFrantziakoek badute zer egin, ezin ihardokiz Alamaneri; Alamaniako armada genienak eta azkarrenak heien gainerat etorriak baitire. Alamanen jukutria hau izan da: doidoia zenbeit mila soldado utz Rusiari buruz, eta uste zuten bertze guziekin errexki eta laster lehertuko zituztela Frantsesak. Bainan frantses soldadoek ihardokitzen baitute ederki eta ihardokiko dute, Rusoak Alamanen hiri nausiraino heldu arte.\nEdo Alamanek gutitzen baituzte beren soldadoak, beren hiri nausiaren gerizatzerat, orduan hemen utziko dituztenak izanen dire laster zafratuak.\nZertan dugun gure gerla, galdatzea errexago da ezenez ihardestea. Halere huna laburzki zer heinetan giren. Ez gain gainean; ez eta ere zonbeitek uste bezen gaizki.\nHuntaz behar gira orhoitu: etsaia debruak hartua dugula, igurikitzen etzituen gibelamenduak hatzemanik, eta ez ttipiak oraino.\nBelgikan gaindi nahi zuken sarthu Frantziarat, non zabilan nehork galdatu ere gabe. Hogoi egun galdu ditu hango pezoin gaixtoa ezin hautsiz. Eta geroztik hunat ere, badu lan, Belgika ezin atxikiz bere zangopean.\nAnglesa uste zuen elhe zuriz bere ganat bil. Tronpatu da ederki.\nUste zuen Rusoak soldado zahar tonto batzuez garhait han bertze alde hartan, bere armada gazte, on guziak, guri aurdikiz oro baten bizkarrera.\nGuk ihardukitzen diogu, harek guri bezenbat min eginez hari guk.\nIrautea hoin indar eta oldar gaitzeko etsaiari, zerbeit da. Zer diot: irautea da guzia. Anglesak eta Rusoak eztaukute bertzerik galdatzen, baizik irautea, ahal bezenbat, etsaia higatzeko, luzara.\nRusoa, bere aldetik ari zaio alemanari azkarki gainaren hartzen. Aitzin gibelak batean ditu eri alemanak.\nAutrixia Serbiaren eta Rusiaren artean leherturik dago, zorria bezala. Hura lagun,... poxolu baizik eztu hemendik goiti Alemaniak.\nItalia berekin zuela zuen uste. Tronpatu da. Azkar ba azkar, bainan ahultzen hasi ja; nahi eta ez, ahulduz joan behar, bakarrik delakotz ororen kontra.\nGogoetatzen hasia dela Guillaume baitiote, badu zeren.\nEz balitz hartaratua ere oraino, bego denborari azken hitza. Tronpatuz behin, bietan, hiruetan, orotan bethi tronpatuz, salbu aleman eta frantses odol hanitzen ixur-arazte hortan, jinen zaio azken tronpaldi bat, ororen buruan bizkar hezurraren haustekoa.\nEzta espakurik; etsai sobera du, eta elgar lagunduz, laguntzen duten bezala, bi tantoz eta lauez Alemania baino azkarrago.\nAlferretan dago Jainkoari oihuz Guilaume. Zuzenaren alde da Jainkoa, eta hala izanen.\nEztugu kolpatu eskasik; bainan etsaiak ornen du guk bezenbat, edo gehiago.\nBaionaraino eta inguruetarat igorri dauzkutenak, araberan arinki dire kolpatuak. Bi miletarik bat edo biga dire hemen hil, gure jakinean.\nBizpalau ehun badire ja beren dépot-tarat joanak, kolpatu berriagoeri lekhu egiteko.\nBerehala on direnak gogotik doazi berriz gerlarat. Bihi bat ezta uko dagonik.\nJitean baino itxura hobea dute orok ere joaitean.\nArribadako egunean ez dire hanbat begikoak. Hilabethe bat, han Alsace-Lorraine-ko aldean, edo Belgikan, batzu Frantziako lurrean hunatxago ibilirik, gau eta egun, pilakatuak; azkenean kolpaturik, hiru edo lauetan hogoi oren burdin-bide hoitan higaturik — osasunekoarentzat ere lehertzeko litaken piaia luzea eginik, pentsa nolakatuak diren huna orduko!\nSoinekoak erhautsez, odolez, lohiz eta izerdiz fundituak; kasik orok athorra xehakatua, lurra bezen hori beltz egina; unthusik batzu, oinetakoak ezin jauntz, zangoak hantuegiz.\nGizon batzuek bizkarrean eremanik, berak joaiteko on ez direnak, ohe aitzinera... heien behakoa ohe xuriñoari, heien hasperen zorionezkoa, diotelarik, etzaterakoan, buluz arau: «Ai ama maitea! Zer gozoa, lur has idor, hotz, lohitsutik lekhora, oheño huntan lo egitea!\nEta infirmier hoik, andere eta serora hoik hor... —Zuen arthatzeko —Merci, — Ez ta zeren. Engoitik behartuak zirezte. Huna salda ihintz bat, barnearen pizteko; ondotik arno hurrupaño bat.\nGeroago-ta sokorri gehixago, azkarrago, indarrak jin arau.\nIndarrekin orori, eta batzueri lehenago zeie heldu omore ona, irri gutizia.\nGazte alabainan, eta elgarrekin jostatu nahi. Omore on, salda on, ohe on, artha goxo, eta ahal denean zonbeit zigarret edo zigarro, zer behar du bertzerik soldado kolpatu larru onekoak? Vive la joie!\nJostakin hutsak badire; nigar-egingarrizko xehetasunen artetik atherako baitautzute, batere beha etzaudelarik, tartalkeria bat, irriz urratzekoa, iduri deus\nHalakotzat ezagutua nuen batekin solas eginik atzo, hain xuxen arras gizon aldian baitzan, izaba xahar aberats idorxko bati ahalik abilkiena itzulirik igortzen zion letra baten bruillona ongi othe zuen egina, erakusterainokoan, banoako ihesi, bihar edo etzi artio erranik.\n«Zu ba jinen;... batere etzira jinen, bethi kazeta lan edo zerbeit estakuru. —Jinen niz. —Ikusiko dugu».\nAlegia muthur gelditzen zaut den bezalako ihizia.\nEskaleren zolara ez nintzen heldua, noiz eta ere lasterka badarraikit infirmier bat: «Errazu, jauna; zaude, hitz bat. —Zer da? —Holakoak zure galdea du. —Ez dut aizinarik. —Othoi jiteko; baduela zerbeit erran beharra, baitezpada, gaur berean».\nBanoako: «Zer zinuen! —Zera, ori; ez luzea, ez. Istorioño bat nauntzun kondatu nahi, ahantzi gabe.\nTurko beltz afrikano hoik bezalakorik ezta. —Nolaz? —Hunateko itsasoari lotzera ginoazilarik, eztakit zer solasek ekarririk erraiten diot bati, zer ihardetsiko zaundan ikusi nahiz: «Toi, philosophe. —Non, pas fé los of, moi. —Oui, toi. —Non, pas moa. Le poule fé los of; moi, pas oun, chamé, ché té chur vérité».\nHorren erraiteko igan arazia ninduenez, bereak erranik, hanxe utzi dut, aldeko laguna etzaukela irriz.\nHaur batzu, hots; batek bala batez, bertzeak biez, zangoko hezurra tiroaz aldean bertze zilhatua; hantua ere ba, preseski mintzo zen bitzi harek, larruak atxik ahala; halere josta-gura.\nEz omen baita laster sendatzeko deus halakorik, nola irria.\nDeus egitekorik ez lukenarentzat, ah! zer konpainia maitagarria, kolpatu gaiza hoiena! Bereziki batzuena, zoin alegera!\nEzin sinatsizko abrekeriak egiten daizkute omen aleman tzar hoiek, jendetasunaren urrinik den gutiena duten gerlatiarrek ez egitekoak.\nEz dire mintzo bakarrik frantses kazetak, bainan ba handik hunat jin soldado kolpatu gaizoak; beren begiz ikusiez mintzo direnean ez sinestekotz gure soldadoak, nor sinets?\nArren huna zer dioten: ikusi dituztela beren begiz alemanak gure kolpatu lurrerat erorien hiltzen, ez delarik egitate hori populu gizontasunik dutenen artean onetsia. Alegia uko, besoak goiti altxaturik hurbil gure ganat, eta gibelean gorderik zauzkaten mitrailleuses batzuekin, gu erhauts. Urdeak!\nBelgikanoen jaunzturekin beren buruak bezti, eta alegia gure adixkide hurbildurik, gure soldadoeri tiro.\nBelgikan ala Frantzian zibilak eta oro hil: auzapez, apez, emazte, haur, eri ohatu; etxetarik nork edo nork tiro tiratu diteke gezurra estakuru.\nEstakuru gezurrezko beraz, 15 urtheko mutil gazte bati bi begiak lehertu.\nHaur uken berri emazte bat oheari estekatu, haur gaixoa aldean, eta etxeari su eman.\nEmazte haur hazle batzuri bulharra ezpata ukaldika moztu. Gizon dohakabe ihes zoazin batzuri, deus egin zutenez ere jakin gabe, eskuak moztu, edo besoak, gogora heldu zitzeien bezala.\nBelgika-Pantzeko mugan badirau burrukeak araiñegun baizen gogor, alde banatakoak euren lekuak zaindu dabezala. Doixtarrak ba ez dabe urratu alkartuak aurrean ipiñi dautsien esia. Or dabiz alegin andiak egiten, gudamutil taldeak bata bestearen atzean arerioekana jaurtirik, baiña antzez etorri alan ilten dautsez, ta ezin izan dabe esi ori igaro (gu idazten gagozan ordurarte beintzat).\nDoixtarrentzat egun txarra, ba berandutzen diran egun bakotxa galtze andikoa da orreentzat. Orreei datorkioe ondo gudea arin amaitzea, bestelan galduak dira.\nPantze ta Doitxeko mugan be aren baten. Ez dabe egin aurrerarik. Pantzetarrak eutsin egiten dautsie.\nErrusi ta Doitxeko, baita Errusi ta Osterreizko mugetan, errusitarrak aurrera doaz egunik-egunera astiro-astiro bada be. Karlisten izparringiak diñoe au ez dala egia. Baiña orreek, gurata be, ezin dabe iñoz egirik esan guzur-utsa baiño. Errusitarren aurrerapen onen izparrak datoz leku bitatik, Erromatik eta Londondik, eta bietatik bardin, eta orregaitik siñesten doguz (Jaungoikoari eskerrak) karlista ez garan guztiok.\nItxasoz, Baltikan doixtarrak galdu dabe gudontzi bat, Magdeburg. Onek bazterra jo bear izan eban, eta bere agintariak su emon eta eztanda eragin dautso, errusitarrak arrapau ez egien. Atalandikan ingalandarrak arrapau dabe doixtarren zamaontzi andienetariko bat. Adiratikan pantzetar ta ingalandar gudontziak txibitea darabille Osterreizko itxas-bazterretako uriak bunbadaka zuzitzen.\nAtzo esan zan Itali ta Osterreitz, alkarri agiñak erakusten dautsiezala lepoko uleak astin-astin eta urrumadaka. Eskier dala laster alkarri elduko dautsiela.\nBalkan-aldean be guda-bildurra bada. Turki ta Errumani ta Bulgari ta Gerka ta, guda-gertukizunak egiten el diñardue.\nAntza danez, Jaungoikoak esan bear izan dau: «Ni ez nozuela gura ta zabiltze arro-arrorik or. Itxi egin bear zaituet, ia zelan atonduten zarien zeuok».\nLudi guztiak gudan jarri bear ete dau? Ondiño onakorik egundo ez da ezagutu. Txerren aske dabillela esan leike.\nAuxe da doixtarren ikurritza (lema); euskeraz: «Doitxe ororen gain», edo, erri oro edo guztien gain Doitxe dala edo izan bear dala. Beste erri guztiak bere azpian egon bear dabela.\nZegaitik? Beste gizonak baiño zer geiago dira ba doixtarrak? Gertututa dagozalako gudarako? Indarra daukelako, euren ustez, besteak nai ta ez azpian sartzeko?\nArrokeri eroan eziña da gero!\nEta amaibako zuzentasuna dan Jaunaren aldekotzat euren buruak daukezanak Doitxen adiskideak dira.\nBake-bakean egoan Belgika-erria doixtarrak ondatu dabe. Belgikar gaztedia odoletan ito dabe. Belgikako ola eder-ederrak apurtu dabez, nun ogia irabazi ez dakiela itxirik ainbeste anei ta anei sendi gentzakor (bakeor). Okerreri au egin dabenen aldez dagoz poz-pozik, amaibako zuzentasuna dan Jaunaren aldezkoak dirala diñoenak.\nEzetariko jarkipen (erresistentzia) barik sartu dira Belgikan doixtarrak erri askotan eta, biztanleak ogi-irabazteki barik itxita, eskatu dautsiez dirutza ikaragarriak, zematurik (amenazaurik) arin emoten ez badabez eurak doixtarrak estu artuko dabezala errikoak. Berari kalterik egin ez dautsonari orretara diruak ataratea, indarra-bidez, ez da ondo, ezin lei Jaunak ontzat emon. Eta Beronen ururrekoak dirala diñoenak, a ondo egiña dala diñoe.\nBelgikako Lowen uri ospatsua, bertan iñok gauza txarren bat egin ebala-ta, doixtarrak gogorrean artu dabe, uriko etxerik andienak autsegiñik eta uriko notin agirienai bizia kendurik, euren artean abadeak asko. Urian iñok gaiztakeria egin dauala ta, errubakoeri, uritarrak dirala ta beste barik ordaindu eragitea ta ez edozegaz euren biziagaz baiño, okerreria da! Ba berau zuritu eziñik dabilz Zuzentasun Berbera dan Jaunaren aldezkotzat dagozanak.\nParis uri gaiñera dator egaiz doixtar bat, eta jaurtiten dauz bonbak itsu-itsuan. Ak ez daki nor joko dauan, nor ilgo dauan. Gudari bati ala agintari bati ala iñoz ezetan sartu ez dan gixajorik gixajoenari ala ondiño oialetan dagoan ume samur bati, nori bizia kendu daikion ez daki ta, olan be, bonbak jaurtin uri gaiñera. Gaiztagin deungea!\nEta euren buruak ontzat, onenentzat, daukezanak diñoe poz-pozik eskuak alkarregaz igurdirik: «Ori izan dok gizon balientea! Ondo egin dautse prantzes txarri orreei!».\nJaumaitasuna (karidadea), non zara?\nGuzur asko dabil, beti lez, bakotxak bere opillari su egin gurarik. Onetantxe be, batzuk geiago dira besteak baiño ta badira izparringiak guzur-asmaketan eurak ibilten diranak, iñun diran larregikeriak ipiñirik irakurle gazbakoen txakur-txikia arrapetearren. Oneetariko lelo batzuk uste izaten dabe izki edo letra andiekaz guzur andi bat ipiñi ezkero, au ez dala guzurra egia baiño. Ondiño linboan jente asko dago.\nAtzoko guzurtzatik ataraten dana da:\nPantzen doixtarrak aurrera doiazala Pariseruntz, La Fere, Compiegne, Amiens urietatik.\nLorenan eta Alsatzen eta Luksenburgen pantzetarrak eutsin egiten dautsiela doixtarrai.\nBelgikan Antewerp-aldea osorik dagoala bertakoen menpean. Eta asi dirala doixtarrak alde egiten euren errialdera joateko, ba errusitarrak sartu jakez etxean eta barregarri darabillez.\nPurrusi Sorkaldekoan errusitarrak iñurriak lez doaz aurrera ta aurrera Berlineruntz, eta nok atzeratu? Or jazoko da bein esan genduana: iñoren etxea arrapetan urten eta norberenera sartu beste batzuk, eta bata ta bestea barik gelditu.\nIngalandak itxasoz ukutu gogorrak egin dautsoz Doitxeri, urpera botarik ainbat ontzi. Leorrez be, indarrak eta indarrak bidaltzen dauz Pantzera oneri laguntzeko, ta gertetan diñardu gelditu barik gudarosteak (ejertzituak) bata bestearen atzean bidaltzeko.\nOndiño burruka oni etxako ikusten amaitzeko antzik.\nIa Paris-urrera eldu dira alde batetik doixtarrak, eta uste da moltsotuko dabela uri entzute andidun ori. Bertatik alde-egin dau Bordeauxera Gobernuak, eta egunokaz biztanle asko ta askok artu dabez trenak alkarren leian, andik urrun joateko. Al dauanak ba, ez dau egon gura uri barruan arerioak inguratuta daukiela.\nDiñoe Paris ondo gogortuta dagoala, ta bearko dabezala doixtarrak illebete asko bera arrapetako. Oneek ostera ei diñoe laster artuko dabela, jentea jentearen ganera bidalduta il nai bizi. Ikusiko dogu, edo jakingo dogu.\nEgun onetan ibilli dira egaizkari doixtarrak Paris gaiñean egaiz, bonbak jaurtiten itsu-itsuan, joten dabena jo dagiela, deungak! Araiñegun arratsalde beradurantza, egaizki bi agertu ei ziran. Bata, Eiffel torrearen ingurura eldu zanean, torretik tiroak jaurtin eutsoezan, apara egin eutsoen eta orduan arin alde egin eban, euren tropak dagozan lekuan lurreratzeko. Besteari urten jakon egaizki-pantzetar bat, eta biak aize-goian burrukatu ziran tiroka gogor. Doixtarra joan zan Paristik, baiña lastertxu jausi lurrera arria lez, ta apur-apur egin zan egaizkia, ta ilda idoro ebezan egaizkari biak. Antzez, egaizki pantzetarrak apara-egin eutson doixtarrari tiroren bategaz.\nOsterreitzen errusitarrak alde batetik, eta bestetik serbiarrak eta basobaltzarrak, aurrera ta aurrera doaz, ta orain osterreiztarrak bildur dira Wien deritxon euren goiturian sartuko ete jakezan.\nPurrusin be badoaz errusitarrak barrurantz, Sorkaldeko Purrusi osoa dago euren menpean, 250 killometro gitxienez luzera eta 200 inguru zabalera daukozan erki andia.\nItxasoz ez da izan atzo izparrik (beintzat au idazten gagozan ordura arte).\nBeraz alde batean irabazi ta bestean galdu dabiz gudagilleok. Geuk beintzat ez dautsogu ikusten arin amaitzeko antzik guda ikaragarri orreri.\nBelgikako Antwerp deritxon uri ospatsu anditik urten ziran araiñegun belgikarrak doixtarren aurka (kontra). Ekin eben gogor bitzuek zati baten. Baiña azkenez, doixtarrak indar andiak ekarririk artu ebezan aurrean belgikarrak eta erriratu ebezan. Etzan onetan gelditu, doixtarrak urira sartu gura izan eben alde guztietatik indar asko pillaturik; orduan belgikarrak askatu eben ibaia, ta an inguruko zelai guztia itxasotu eben, eta doixtarrak ankajoko galanta egin bearran aurkitu ziran, bertan guztiak ez itoteko. Alan be, aurrenengo ebiltzanetarik asko ito ei ziran, eta uretan itxi bear izan ei ebezan kañoe ta burdi asko, eurok atarateko ez eben astirik izan ta.\nAu ulertzeko jakin bear da zelan dagoan Antwerp uria. Skalda deritxon ibai andi baten ondoan dago, ta jazoten da inguru guztia zelai andi-andi bat dala, ta berau be-be dagoala, ibaiko ta itxasoko ura baiño berago, ta ibai ta itxaso oneek biok, eutsinda dagoz orma lodi sendo-sendoakaz.\nBa zelai orretan egon diranean doixtarrak uriai eltzeko, belgikarrak apurtu dabez orma sendo orreek, eta ura zabaldu da zelai orretan arin, eta urak ez arrapetako doixtarrak be arin ibilli bear. An izango zan arnas estua! Zenbatek jaurtingo eban morrala ta bearbada fusilla be, astuna kentzearren eta bizkorrago ibiltearren!\nGezurra dabil, beti lez, ugari\nGutxi gorabera egia ateratzeko nekea artu bear da. Atzoko gezurtzatik, burumuiñak ederki kirimillatu ta gero, atera degu ondoren jartzen deguna.\nParistik asi ta sorkaldera Champagne erki-alderuntz ibilli dala jazar bizia etsai bitzuen tartean. Eta antza danez pantzetarrak bidea irabazi dute, doixtarrak egotzirik Marne deritzaion ibaitik iparralderuntz. Beintzat ala dio Pantzeko Gobernuak.\nDoixtarrak bultzakada gogorra ekarri zuten Belgika-aldetik, ugoldea bezela egun gutxitan sartu ziran Valenciennes, Saint Quintin, Compiegne, urietan. Aste bete ta erdi bada Paris-aldera eldu zirala, ta guztiok uste genduan bereala uri ospatsu au moltsotuko zutela, ta askoren iritzia zan egun gutxiren buruan beraren jabe egingo zirala. Baiñan ez da orlakorik jazo. Paris zirikatzen ez dira oraindik asi, eta guda biziro dabil len esan degun tokietan.\nEgun oietan zurrumurrua dabil aundia Ingalandak itxasoz dakarzkiala indiarrak, apirkarrak, amerikarrak (Canadatik), baita errusitarrak, Pantzen doixtarren aurka jartzeko. Izan diteke, ba itxasoaren jabe da, itxasoan orain ez du etsairik.\nSorkaldean, errusitarrak darabilten zalaparta doixtar eta osterreiztarrekin, nork ulertu? London eta Paristik datozten izparrak diote errusitarrak irabazten dutela. Berlin eta Wientik, Erroma bide dala, datozanak ordea, ezetz, errusitarrak galtzen dutela.\nAinbat egunetan ibilli dira esaten, Lenberg izena duen uri gogor indartsua, batzuek artu dutela, besteak ezetz. Ez genekian uri aura erori zan ala ez errusitarren eskuetan.\nOrraitio, atzo eldu zan izparra doixtarren aldetik esaten Lenberg etzutela irabazi errusitarrak. Oiek artu zutela ta jabetu zirala beratzaz... osterreiztarrak utzi zutelako, berai ondo zetorkiotelako ori egitea.\nBeraz egia da Lenberg errusitarrena dala onla edo orla. Onek esan nai du asko. Guda osterreiztarren eta doixtarren kaltez dabillela beste alde artan. Baita Lenberg orretakoa egia irten dan bezela, egiak izan bear dutela errusitarren gurendak Sorkaldeko Purrusin ere.\nGuda luzatu egiten da. Au txarra da Doitxerentzat. Asko dira esaten dutenak Doitxek guda irabaziko dula. Guk ez dakigu zeiñek irabaziko dun. Baiñan orain arte ez da orren antzik. Ondo neke izango zaio irtetzen Doitxeri sartu dan sasitartetik. Bera sartu da ta...


Hondakinak egoki sailkatzea gogorarazten die Alkizako Udalak herritarrei | El Diario Vasco\nTolosa GoierriHondakinak egoki sailkatzea gogorarazten die Alkizako Udalak herritarrei\nHondakinak egoki sailkatzea gogorarazten die Alkizako Udalak herritarrei\nAzkenaldian hainbat herritarrek hondakin mota guztiak nahastutak botatzen dituztela konturatu da Udala\nNÚÑEZ ALKIZA. Sábado, 22 julio 2017, 11:30\nAlkizako Udalak herritarrei gogorarazten die sortzen dituzten hondakinak behar bezala sailkatu behar dituztela, bakoitza dagokion ontzira botaz. Izan ere, azkenaldian hainbat herritarrek hondakin mota guztiak nahastutak botatzen dituztela konturatu da udala, errefusaren ontziak azkar betetzen direlarik eta, behin betetakoan, poltsak edukiontzien kanpoan uzten dituzte.\n«Mankomunitateak eta zerbitzu publikoak, dagokion ontzian edo lekuan dagoena jasotzeko ardura du, ez ordea kanpoan utzitakoak», adierazten dute Udalak herritarrei bidali zaien bandoan. Horrela, aholkatzen dute hondakinak «sailkatu eta bakoitza bere lekuan bota; ontziak beteak badaude ez utzi ezer lurrean herriko beste puntu bateko edukiontzietan bota edo hustu arte itxaron; eta ontzietan ez doan zerbait bada ez utzi lurrean, dagokion lekura eraman».\nEgiten den erabilera okerrarengatik aurtengo zaborraren tasa igo egin da\nHerritarrek zabor bilketa zerbitzuaz egiten duten erabilera oker horrengatik aurtengo zaborraren tasa igo egin da duela hiru urteko kopurura iritsi arte.\n«Gipuzkoako Hondakin Kontsortzioak (GHK) garestitu egin du zabortegian botatzen den hondakinaren kostua eta ondorioz Tolosaldeako Mankomunitateak Alkizari kobratzen diona igo egin da. Alkizan aspaldi hartu genuen ildoari jarraituz, gastu hori herritarren artean banatzen da, udal aurrekontuetan hondakinengatik defizitik sortu gabe», azaltzen du Udalak.\nHonez gain «herrian ez dugu murriztu sortzen dugun errefusa. Gehiago birziklatzea arduratsu jokatu eta gauzak ondo egiteko modua izateaz gain, aurrezteko era bat ere bada. Gaizki egiten duten batzuengatik denek ordaintzen dugu», diote.\nSalontzoak eta herri afaria El chupinazo hoy, a cargo de la Sociedad de Donantes de Sangre abre los Santio Jaiak


Julian Sagasta Erromako organo jole arrasatearra hil da - Euskonews\nAurtengo urtarrilak albiste ilun bat ekarri zigun Erromatik. Arrasateko herriak eskainitako musikaririk ospetsuenetako bat hil zen hiriburu hartan eta bere herrikide asko zinez goibeldu zuen berriak, lagun bat betiko desagertzea penagarria bada areago zendua bere jaioterriarekin hain sentimendu sakonez lotuta dagoen pertsonaia denean. Lerro batzuk bete nahi ditut, hainbat eta hainbat herrikideri moduan niri ere bere adiskidetasuna eskaini zidan gizon horren aipamen txikia egiteko. Julian Sagasta Galdos-i buruz ari naiz. Urtarrilaren 31n hil zen Erroman, 90 urte zituelarik. Julian Sagasta, bere iloba Amaiarekin, haren heriotza baino bi egun\nJulian Sagasta “Olatxo” gaitzizeneko arrasatearra Giuliano Sagasta “il bascchi” bilakatu zen italiarrentzat, Italian eta konkretuki Erroman bizi baitzen azken hirurogeita hamaika urteotan. Don Giulianok, hain tarte luzea italiar hiriburuan eman arren, ez zuen sekula bere jaioterria ahaztu, eta ahal zuen guztietan hurbiltzen zen Arrasatera. Berak esan ohi zuenez, Udalaitzen argazki handi bat zeukan Erromako bere logelan, baina ez zegoen parekorik Udalaitz bera zuzenean ikusi ahal izatearekin. Txikitako bere lagunekin bildu ohi zen urtean behin, kintoen bazkaria ospatzen zutenean. Hantxe egoten ziren kontu kontari, “Olatxo” bera, David Arzamendi, Pedro Zumelaga, Angel Etxabe eta beste hamabost bat lagun, euren oroitzapenen soka luzearekin jolasten ari.\nJulian Sagasta Erromako Santa Maria Nagusiaren organo jolea izan zen 1947tik 1989an jubilatu arte. Eta bere profesioak satisfakzio handiak eman zizkion, aukera guztietan aitortzen zuen moduan. Adibidez, Julian Sagasta Aita Santuentzat jo zuen sarritan. Gauza normala, guztiz, organo jole onaren ospeak laguntzen baitzion gazte gaztetatik. Bere ikasketa erlijiosoak 1914an Oñatiko Agustinoetan hasi ondoren Burgosen jarraitu zuen, Erromako “Angelicum” Teologia Institutuan amaitzeko. 1937ko maiatzaren 22an apaiztu zen, San Juan Letrango basilikan. Espainiako gerra eta, ondoren, Europakoa eragozpen gertatu zitzaizkion Arrasatera itzultzeko, 1942ko abuztuaren 6ra arte egin ez zuena. Julian Sagasta, David Arzamendi eta Santi Etxebarria "Zurdo de\nMondragon"-en erdian, Arrasaten. 1995.\nErroman ere musikako ikasketetan barrena egiteko aukera ikusi zuen. Santa Cecilia Kontserbatorio nazionalean aurrerapen bikainak egin zituen Fernando Germani irakaslearekin. Organo apaiz eta organo jolea izan zen, Erromako San Jose elizan eta Santa Maria Nagusian, hurrenez hurren.\nJulian Sagasta “Olatxo”-k musika barrokoa maite zuen. Ikerketa lan sakon eta luzeak burutu zituen, besteak beste Antonio de Cabezón (1510-1566) Burgoseko musika konposagilearen lan osoa identifikatzen eta argitaratzen jardun zuen eta, XVII eta XVIII mendeetako espainiar organo joleen antologia prestatu zuen. Halaber, Pablo Bruna aragoar musikariaren (1611-1679) obra publikatu zuen Sagastak eta haren musikarekin zenbait disko grabatu ere. (Obras completas para órgano de Pablo Bruna (ed. Julián Sagasta Galdós), Zaragoza, Institución Fernando el Católico, 1979)\nBestalde, Italian ez ezik europar herrialde askotan eskaini zituen kontzertuak. Zer esanik ez, Arrasaten askok gozatu genuen Julian Sagastaren arteaz, parrokiko organoa jotzen entzun bai genion behin baino gehiagotan. David Arzamendi herriko organo jole trebe eta - gainera- adiskidea zuen konplize zuzena, emanaldi haietan.\nSagasta “Olatxo”-k edo Don Giuliano “il bascchi”-k Pio XII, Juan XXIII, Pablo VI, Juan Pablo I eta Juan Pablo II-aren aurrean jo zuen. Vaticano Kontzilioaren inaugurazioan ere eskaini zuen bere artea, Sixtina Aretoan entzulerik hurbilena Roncalli “Aita Santu Ona” deiturikoa izan zuelarik. Hala ere, berak errepikatzen zuenez, bere bizitzako egunik zirraragarriena 1954ko maiatzaren 29 gertatu zen, Pio X kanonizatu zuten eguna, alegia. San Pedro plazan jo zuen egun hartan Sagastak, zoragarrizko giro batean. Beste une gogoangarri bat – Pio XII-rekin ere- horrek arrasatearrari Batikanoko San Pio X Aretoko organoa – Italiako handiena, 16.000 hodi eta 5 teklaturekin- jotzea eskatu zionean izan zen.\nJulian Sagastaren ustez, Juan XXIII izan zen – berak ezagututakoen artean- organo musika gehien maite zuen Aita Santua. Eta “Olatxo”-k hura Erromako Gotzain bezala izendatua izan zen zeremonian jo zuen, San Juan Letrango basilikan. Julian Sagasta bere organoaren aurrean, Erroman. 1980. Julian Sagasta Erroman hil zen, urte honetako lehen hilabetearen azken egunean. Berarekin musikari handi baten garra itzali da. Eta arrasatear peto horietakoa betiko joan zaigu. Ezagutu genuenontzat beti geratuko da “Olatxo”-ren jatortasuna. Adio Don Giuliano! Agur, Don Julian!


Lankide eztabaida:Assar - Wikipedia, entziklopedia askea.\n2We sent you an e-mail\n4barne esteka hautsiak errege-erreginen artikuluetan\n2007ko bigarren seihilekoa\n2008ko lehen seihilekoa\n2008ko bigarren seihilekoa\n2009ko lehen seihilekoa\n2009ko bigarren seihilekoa\n2010eko lehen seihilekoa\n2010eko bigarren seihilekoa\nUtzi hemen nirekin eztabaidatu nahi dituzun gaiak.\n3 OpenStreetMap itzultzen\n4 barne esteka hautsiak errege-erreginen artikuluetan\nKoronabirus[aldatu iturburu kodea]\nBai, argi dago ez direla birusa eta gaixotasuna nahastu behar. Nik gehitu dudan informazioa oinarrizko prebentzio neurrien bilduma da, higiene kontuak-eta, Eusko Jaurlaritzak eskoletara bidali duen protokolotik eratorria. Artikuluaren historia orrian begiratzen baduzu, testua gordetzerakoan laburpenean idatzi egin dut, letra larriz, nik gehitu dudan informazioa beste artikulu batera eraman beharko dela-edo... Egia esan presaka nenbilen eta gainera ez dakit ondo nola egin. Nire trakeskeriak konpontzeko egiten dituzun aldaketa guztiei, aldez aurretik: ongi etorri!--GorkaAzk (eztabaida) 16:05, 9 martxoa 2020 (CET)[erantzun]\nOpenStreetMap itzultzen[aldatu iturburu kodea]\nArratsalde on Assar! Artikulu hau egiten ari nintzela, galdetu zidaten ea mapako izenak itzultzerik nuen. WikiDatatik egin zitekeela ere esan zidaten: nik etiketa aldatu nion WikiDatan (Beirut), baina ez zen mapa aldatu (arabierazko letrekin agertzen da artean ere). Saiatu naiz OpenStreetMapsetik aldatzen, baina ez dakit nondik hasi eragina izan dezan.\nZaila da hori egiten? Zu honetan aritua eta zaildua ere bazara, badakizu nondik hasi euskarazko itzulpenak egiteko? Goraintzi -Iñaki LL (eztabaida) 19:43, 20 urria 2020 (CEST)[erantzun]\nKaixo Assar, etiketa hori nola sar daiteke? Ni ahalegindu nintzen, ez baitago OSMn Beiruti buruzko etiketarik euskaraz. Beharbada zuk eman estekan/azalpenean jartzen du hori? Dena den, nire asmoa ez da sistematikoa noski, egiten joatea baizik (Wikipediako estiloan). -Iñaki LL (eztabaida) 12:47, 21 urria 2020 (CEST)[erantzun]\nEderki! Begiratuko dut ea editatzeko niretzako modu errazik ikusten diodan. Eskerrik asko -Iñaki LL (eztabaida) 13:25, 21 urria 2020 (CEST)[erantzun]\nbarne esteka hautsiak errege-erreginen artikuluetan[aldatu iturburu kodea]\nErrege-erreginen izenei buruzko eztabaidan (Topic:Vx1h4uflbvdakvq8) ez dut parte hartu, ez bait nahiz batere aditua gai horretan. Hala ere, eztabaida horretatik kanpo, kontu tekniko batekin nator: botarekin egindako aldaketaren batek barne estekak apurtu dituela eta, eskatuko nizuke botarekin aldaketak egiten dituzunean kontu izateko barne estekekin, eta beharrezko denean, birzuzenketak sortzea. Bestela lotura hautsi mordoa gelditu daitezke, eta patruilatzerakoan bot-ak iragazita dauzkagunontzat gainera oharkabean pasatzen dira.\nOndo izan, -Lainobeltz (eztabaida) 16:05, 10 azaroa 2020 (CET)[erantzun]


Kontsulta: saneamenduaren inguruko giza eskubideekiko betebeharrak\nApirilaren 29an, Catarina de Albuquerque-k, edateko ur segurua eta saneamendu-zerbitzuak eskuratzeko giza eskubideekiko betebeharrei buruzko NBEko aditu independenteak, kontsulta bat antolatu zuen Genevan (Suitzan) giza eskubideekiko betebeharrei eta saneamendu-zerbitzuei buruz; 40 herrialde baino gehiagotako ordezkariek eta gizarte zibileko hainbat erakundek hartu zuten parte kontsultan.\nAgintaldiaren lehen urtean, arreta saneamendu-zerbitzuak eskuratzeko giza eskubideekiko betebeharretan jartzea erabaki zuen Catarina de Albuquerque andreak, eta, 2009ko martxoan, Giza Eskubideen Kontseiluari helarazi zion lehenengo txostenean, zera adierazi zuen: “Oinarrizko giza eskubideak ezin erabiltzearen sorburuan dago saneamendu-zerbitzuak erabiltzeko aukerarik ez izatea, baina, hala ere, saneamendu-arloa ez da behar bezala aztertu giza eskubideen ikuspegitik”.\nHainbat parte-hartzailek berariaz eskertu zuten aditu independentearen lana eta agintaldiaren hasieran arreta saneamenduan jartzeko erabakia; eta ahozko eta idatzizko zenbait ekarpenek (hala nola, Uraren Sare Ekumenikoarenak) berretsi zuten saneamenduaren alorrean funtsezkoa dela giza eskubideen araberako printzipio orokorrak (hala nola, diskriminazioaren kontrako eta genero-berdintasunaren aldeko printzipioak) ezartzea, parte-hartzea eta arreta egoerarik ahul eta okerrenean egon izan direnengan jartzea.\nEra berean, zenbait hiztunek azpimarratu zuten saneamendu-zerbitzuak eskuratzeko giza eskubideekiko betebehar espezifikoak areago zehaztu beharra, garrantzitsua baita hori eta espero izatekoa baita aditu independentearen lanak horretan lagunduko duela.\nUNICEFeko Jean McClusky-k nabarmendu zuenez, saneamendua “ez da ingeniaritza-arazo hutsa” eta, beste parte-hartzaile batzuek azpimarratu zutenez, arrakasta izateko neurriak hartzean, beharrezkoa da kultura- eta genero-kontuekiko sentikortasuna izatea eta komunitateek esku hartzea, jarrerak aldatzeko eta jasangarritasuna lortzeko.\nSaneamendu-zerbitzuak eskuratzeko giza eskubideekiko betebeharrak espezifikatzeko, garrantzizkoa da zehaztea zer eginkizun duten gobernuek banakoak babesten eta baimentzen saneamendu-zerbitzuak erabiltzeko aukera ziurta dezaten.\nKontsulta egin aurreko bi egunetan, gaiari buruz sakonki eztabaidatzeko bildu zen aditu talde bat. Saneamenduaren definizioa aztertu zuten giza eskubideen ikuspegitik, eta sakon analizatu zuten saneamendu-zerbitzuen ekonomikotasuna, eskuragarritasuna, onargarritasun soziala eta kulturala, segurtasuna eta duintasuna. Aditu independentearen web-orrian argitaratuko da bilera horri buruzko txostena.\nAditu independenteak adierazi zuen eskertuko lukeela saneamendu-gaiei buruzko beste edozein ekarpen. Alde horretatik, kontuan hartuko baditu Giza Eskubideen Kontseiluari helarazi behar dion hurrengo txostena prestatzeko, 2009ko maiatza amaitu baino lehen igorri behar zaizkio ekarpenok.\nUrari eta saneamenduari buruzko aditu independentearen web-orria\nSaneamenduari buruzko kontsulta egiteko eta interes-taldeek idatzizko ekarpenak egiteko programa


Nafarroako ekonomiak aurrera egiten jarraitzen du 2022ko hasieran, eta % 1 hazi da urteko lehen hiruhilekoan\nBPGaren urte arteko aldakuntza % 6,5era arte bizkortu da, aurreko hiruhilekoko % 4,9tik\nvideocam La consejera Saiz hace una valoración sobre los datos del PIB del primer trimestre de 2022. collections Irudi galeria\nNafarroako ekonomiak 2022ko lehen hiruhilekoan izan duen portaerari buruz ezagutzen den lehen erreferentzia ofizialaren arabera, BPGk eutsi egin dio joan den urtearen amaieran zuen hazkunde-erritmoari, nahiz eta munduko testuinguru ekonomikoak okerrera egin duen eta Errusiak Ukraina inbaditu ondoren inflazioak gorakada handia izan duen.\nNastaten lehen balioespenen arabera, 2022ko urtarrila eta martxoa arteko Nafarroako BPGa % 1,0 bizkortu da aurreko hiru hilekiko, alegia 2021eko laugarren hiruhilekoan erregistratutakoarekiko antzeko tasa, eta horrela ekonomia nafarraren berreskurapena finkatzen da, jarduera COVID aurreko bere mailara hurbilduz.\nGainera, urte arteko terminotan, BPGren hazkundea % 6,5 arte bizkortu da, aurreko hiruhilekoan balioetsitako % 4,9tik.\nElma Saiz Ekonomia eta Ogasun kontseilariak ekonomia nafarra pandemiaren aurreko posizioarekiko oso antzeko egoerara daramaten honako datuak aztertu ditu: “Ukrainan eraso errusiarra jasatean bizitako gertakariak eta gure herrialdean martxoaren erdialdean deitutako garraio grebatik eratorritako hornidura arazoak alde batera utzita, jarduerak gorantz egiten jarraitu du eta COVIDaren aurreko mailarekiko arrakala mugatu egin da soilik -% 0,3 batean geratuz; horrek esan nahi du ekonomia nafarra pandemia aurretik zuen posizioa berreskuratzetik oso hurbil dagoela”.\nEgitura adierazleen arabera jarduera bereziki igo da zerbitzuetan, COVID birusarekin lotutako murrizketak altxatu izanari esker, eta hala islatzen du sektoreko fakturazioak, zein % 20 baino gehiago hedatu den urteko lehenengo bi hilabetetan alderatzen badugu 2021eko aldi berdinarekin. Halaber ageriko moduan hedatu da industria ekoizpena, eta % 11 hedatu da urtarrila eta otsaila artean. Eraikuntzarekin lotutako adierazleak, alegia etxebizitzen salerosketa edo abian jarritako etxebizitza kopurua, ikus daitekeenez pixka bat gehiago mugatu dira, aurreko ekitaldian izan zuten erantzun positiboaren ondoren.\nEskariaren harira, nabarmentzekoak dira kapitalaren sorrera gordinaren hazkundea eta kanpoko eskariaren ekarpen positiboa, amaiera kontsumoa arindu egin den bitartean.\nOraindik ere martxoko hilabetearen erreferentzia gutxirekin kontatu izan arren, orain arte ezagutu direnen arabera, kontsumo pribatua ahuldu dela eta etxe zein enpresetako konfiantza mailak okerrera egin duela egiazta daiteke.\nDatozen hilabetetarako ikuspegien harira, Saiz kontseilariak ziurtatu du “hondamendi are nabarmenagoa aurreikusten dela urteko bigarren hiruhilekorako. Errusiari ezarritako zigorren alboko eraginak, Txinako eskualde ezberdinen konfinamenduetatik eratorritako hornidura kateetako konplikazioak, prezioen igoerak eta tenkatze monetarioak, norabide hori bistaratzen dute”.\nSaizen esanetan, Ukrainako gerra abiapuntu bezala hartuz irudikatzen ari den esparru geopolitiko eta ekonomiko berriak eta prezioen igoera nabarmenak “eragin dute gure ekonomiaren portaeraren analisian esfortzua sendotzea”. Ildo horretatik, eta Ekonomia eta Ogasuna Departamentuak eskura dituen datuak kontuan hartuta, kontseilariak aipatu du “are gehiago zehaztu ahal direla duela hilabete batzuk prestatutako balioespen batzuk zeinek abiapuntu bezala hartu zituzten objektibotasuna, zuhurtzia edota arreta. Baldintza horiek derrigorrezkoak bailiran azaltzen dira ahalik eta aurreikuspen egokienak prestatu ahal izateko, ziurgabetasunaren gainetik, 2022rako eta 2023rako egin genuen bezala”.\nSaizek bere balioespena ixteko gogorarazi du Nafarroako Gobernuaren helburua dela “jardunean jarraitzea objektibotasuna eta zuhurtzia premisak kontuan hartuta, jakinaren gainean izanik muturreko ziurgabetasun testuinguru batean gaudela, faktore exogenoen arabera, zeinek mundu, nazio eta eskualde mailako ekonomiaren eboluzioa markatu ahal duten, epe labur eta ertainean”.\nLa consejera Saiz hace una valoración sobre los datos del PIB del primer trimestre de 2022.


Dorchain paysages miniatures - Gipuzkoa Natura\nDorchain paysages miniatures\nLe piton, 31360 Laffite-Toupière, Francia\n00 33 561 906 291\nLandareekin egindako miniaturazko paisaiak\nMintegizalea, landareen arkitektoa, alkimista edo aztia, nor da Philippe Dorchain? Laffite Toupière-n kokatuta duen bere negutegian dituen milaka landare-espeziez maiteminduta dagoen gizon librea besterik ez da.\nPhilippe Dorchain han kokatu da urte hauetan bere mirari txikiekin: landare arraro eta ederrak.\n"Nire amak sartu zidan zaletasun eder honen birusa, bera ere landare bildumagilea zen", azaltzen du Philippe Dorchainek. Baina mintegizalea izan aurretik, dozena bat lanbide desberdinetan lan egin zuen.\nBerak dioenez, "Landareak ulertzen ditu". 3.000 landare-barietate ditu.\nMiniaturazko paisaiak egitea du espezialitate nagusi. Frantzian, efektu harrigarria sortuz, landare arraroak harrizko eskulturetan gehitzen dituen bakarra da: "Miniaturazko herri txikiak egin nituen bonsaiekin eta pre-bonsaiekin hasieran. Paisaia batzuetan, adibidez, Corokia landarea sartu nuen, eta haren loreak koko-usaina du."\nPhilippe Dorchaini bidaiatzea gustatzen zaio: "Landareak ulertu egiten ditut, ez dut haiekin hitz egin beharrik. Ez naiz liburuekin fidatzen, nire intuizioari jarraitzen diot."\nBere trebezia, pazientzia handiz, paisaia harrigarriak eraikitzeko baliatzen du: "Landareen eta harriaren arteko harmonia atsegin dut. Eboluzio-paisaiak egiten ditut. Jendeak erosi eta egokitu egiten ditu. Landare baten bilakaera urte batean edo bitan ikusi behar da."\n"Landareekiko grina dut. Ederra da nola hazten diren ikustea, zergatik hazten diren ulertzen saiatzea. Egunero zerbait berria ikasten ari naiz".\nDuela 22 urtetik hona, gure ekoizpen guztia gure landare-amen bildumaren adaxketatik egiten dugu. Ez dugu ongarri kimikorik edo pestizidarik erabiltzen.


Realeko jokalariekin Keler bat hartzera | Keler - Donostia 1890\nKelerrekin, zoaz Realeko jokalariekin Keler bat hartzera\n4 lagun etiketa itzazu gure Facebook edo Instagram-ean\nEta Realeko 5 jokalarirekin Keler batzuk elkarbanatzeko zozketan parte hartu\nZu, zure kuadrilla eta Realeko 5 jokalari hauek Keler batzuk elkarbanatzen maiatzaren 2-an. Animatzen?\n4 lagun etiketa itzazu Facebook edo Instagram-eko bideo honetan eta zozketan parte hartu. Irabazlea eta iruzkinean etiketatu dituen 4 lagunek Realeko 5 jokalari topaketa lasai batean ezagutzeko aukera izango dute. Topaketa hori #SedeKeler (Ramon Maria Lili, 2) espazioan izango da maiatzaren 2an, osteguna 19.00etan.\nAukera paregabea zure kuadrillarentzat!\nFacebook-eko argitalpenera joan Instagram-eko argitalpenera joan\nKELER ZOZKETA: “2019ko Keler Kuadrilla"\nS.A.Damm. Egoitza soziala: Rosselló 515, 08025 Bartzelona; IFK: A08000820, Keler garagardo markaren jabea.\n2. Parte hartzeko baldintzak eta mekanika\nKeler-en eskaintzetan, adinez nagusia den eta Gipuzkoa, Bizkaia, Araba edota Nafarroan bizi den edozein pertsonak parte hartu ahal izango du.\nS.A.Damm konpainia antolatzailean diharduten langileek ezin izango dute parte hartu.\n3. Lurralde esparrua eta promozio aldia\nJarduera Gipuzkoako, Bizkaiko, Arabako eta Nafarroako probintzietan egingo da.\nZozketa 2019ko apirilaren 25eko 12:30etan hasiko da, eta 2019ko apirilaren 28ko arratsaldeko 23:59etan amaituko da.\n4. Promozioaren mekanika\nParte-hartzaile bakoitzak Keler-en Instagram edo Facebook-en "Keler Kuadrilla"-ko promozioaren argitalpenean Keler egoitzan Realeko jokalariak berarekin ezagutu nahiko lukeen lau lagunen izenak idatzi beharko ditu.\nInstagrameko edo Facebook profil bakoitzak iruzkin bat baino gehiagorekin parte hartu ahal izango du zozketan, betiere bakoitzean pertsona desberdinak etiketatuz. Beste pertsona batek ere profil bera etiketatu ahal izango du, modu pasiboan saria irabazteko aukerak areagotzeko.\n5. Saria eta zozketa data\nIrabazleak eta berak nahi dituen lau lagun 2019ko maiatzaren 2an, 19.00etan, Keler egoitzan Realeko jokalariak ezagutzeko gonbidapena lortuko du.\n2019ko apirilaren 29an lehenago aipatutako sariaren zozketa egingo da promozioko parte-hartzaile guztien artean. Irabazlearen hautapena ausazkoa izango da sortea2 aplikazioaren bidez.\nOndoren, irabazlearen izenaren berri iruzkin baten bitartez zozketari buruzko argitalpenean emango da, baita mezu pribatu baten bidez ere, 2019ko apirilaren 29an.\n24 ordu igaro eta gero irabazlearen berririk ez bagenu, zozketa berriz egingo da irabazle bat izan arte.\n6. Irabazleen nortasuna argitaratzea\nIrabazleek onartu egiten dute zozketan parte hartzeko erabili duten webgunean beren izena argitaratzea.\n7. Jabetza intelektualaren eskubidea\nS.A.DAMM-ek zozketaren parte hartzaileek publikatutako testu eta edukiak erabili ahal izango ditu promozioaren garapenerako.\nHalaber, zozketaren irabazleak S.A.DAMM-eri promozioari dagokionez publikatutako testu eta edukien egile eskubidea lagako dio, esklusiba karakterrarekin eta inolako denbora mugarik eta muga geografikorik gabe.\n8. Iruzkinak eta iritziak argitaratzea\nEz da onartuko eduki desegokiak jasotzen dituen iruzkinik edo iritzirik; era berean, ez da onartuko eduki mingarri, iraingarri eta diskriminatzailerik, ezta hirugarrenen eskubideak urra litzakeenik ere. Ez dira partikular baten kontrako iruzkinak onartuko, baldin eta ohore eskubidea, norberaren eta familiaren intimitaterako eskubidea eta nork bere irudia izateko eskubidearen printzipioak urratzen badituzte. Ez dugu gure gain hartuko eskaintzako parte hartzaileen iruzkinek eragindako kalterik, jakitun izanda ere iruzkin horiek beste parte hartzaile batzuen sentsibilitatea mindu lezaketela edozein unetan.\n9. Erantzukizunetik salbuetsita\nEnuntziazio gisa, baina ez modu mugatzailean, ez du S.A.DAMM-ek bere gain hartuko eskaintza honen garapenari eragin liezaiokeen galerarik, lapurretarik, atzerapenik edo hirugarrenei egotz lekiekeen beste edozein zirkunstantziarik. Hala berean, ez du S.A.DAMM-ek bere gain hartuko irabazleak eskaintza honen bidez lor dezakeen sariari ematen dion erabileraren gaineko erantzukizunik ere.\nEz ditu S.A.DAMM-ek bere gain hartuko eskaintza gauzatzea edo sariaz osoki edo partzialki gozatzea galarazten duten ezinbesteko kasuak eta ezusteko kasuak.\nDeskribatutako eskaintzaren mekanikaren bidez, eta aplikatzekoa den araudia betez, jakinarazten da SA DAMM-ek xede bakar batekin tratatuko dituela eskaintzan parte hartzen duten pertsonen datuak, alegia, eskaintza kudeatzea eta irabazleei sariak ematea.\nEskaintza honetan parte hartzen duten pertsonek beren datuen eskurapen, zuzenketa, ezabaketa eta eramangarritasun eskubideak erabili ahal izango dituzte; baita tratamendua mugatzeko edo horren aurka egiteko eskubideak ere. Horretarako, posta helbide hau erabiliko dute: SA DAMM. ERREF. DATUEN BABESA: Rosselló kalea 515, 08025 Bartzelona. Parte hartzaileek posta elektronikoko helbide hau ere baliatu ahal izango dute komunikatzeko: privacidad@keler.eus\n11. Lege oinarrien gordailua\nS.A.DAMM-k espresuki erreserbatu egiten du sustapen hori bertan behera uzteko, aldatzeko, zabaltzeko, zuzentzeko edo ezeztatzeko, edozein unetan eta aldez aurretik jakinarazi gabe.\n12. Lege oinarrien onarpena\nPromozioan parte hartzeak baldintza juridiko horien onarpen osoa eta baldintzatua dakar.\nBartzelonan, 2019ko apirilaren 25an.


Bere sutan erre da Llarena | Mundua | Berria\nBere sutan erre da Llarena\nAuzitegi Goreneko epaileak uko egin dio Puigdemont eta beste erbesteratuak Espainiaratzeari. Matxinadagatik auzipetuta dauden buruzagiak kartzelan mantentzeko eskatu du fiskaltzak\nCarles Puigdemont Berlinen, joan den ekainaren 21ean. MARKUS HEINE / EFE Tamaina handiagoan ikusi\nPablo Llarena Espainiako Auzitegi Goreneko epaileak su bat piztu zuen duela hilabete batzuk. Kataluniako prozesu subiranistaren buruzagiak kriminalizatzeko, haiei matxinada egozteko, kontakizun bat osatu zuen kausa judizialaren instrukzio epaileak, esanez Espainiako ordena konstituzionalaren kontrako «altxamendu biolento bat» hauspotu zutela buruzagi horiek. Baina Carles Puigdemont Espainiaratzeko Llarenak emandako aginduari erantzunez, Alemaniako lurralde auzitegi batek Generalitateko presidente kargugabetuaren aurkako matxinada delitua ukatu zuen lehengo astean. Eta jasotako zaplazteko horren ondoren, berak piztutako sutan erre zen atzo Llarena, Puigdemont diru publikoaren erabilera bidegabearen delituagatik Espainiaratua izateari uko eginez.\nBide batez, erbestean dauden beste bost buruzagi independentisten aurkako euroaginduak ere baliogabetu zituen Llarenak atzo. Neurriak eragiten die Antoni Comin, Meritxell Serret, Clara Ponsati eta Lluis Puig Generalitateko kontseilari kargugabetuei, baita Marta Rovira ERC Esquerra Republicanako idazkari nagusiari ere. Horiek guztiek eta Puigdemontek munduko edozein tokitara bidaiatu ahal izango dute aurrerantzean —dena den, Llarenak edonoiz aktiba dezake berriro euroagindua—. Hori bai, ez badute kartzelatuak izan nahi, matxinadagatik auzipetuta daudenek hogei urte barru itzuli beharko dute Kataluniara; hau da, delituak preskribatzen duenean.\nGertatutakoa aintzat hartuta, Llarena eta Espainiako justizia nazioartean «irrigarri» geratu direla nabarmendu zuten atzo Kataluniako indar subiranistek. Izan ere, paradoxikoa dirudien arren, Llarenak ustezko matxinadaren «lidertzat» hartzen duena, Puigdemont bera alegia, diru publikoaren erabilera okerraren delituagatik ere ez dute epaituko Espainian, gaur-gaurkoz. Bitartean, hilabete batzuk barru hasiko da matxinada leporatuta behin-behinean kartzelatuta dauden bederatzi buruzagi independentisten aurkako ahozko epaiketa, eta fiskaltzak 25-30 urteko kartzela zigorra eskatzen du haientzat.\nHori guztia dela eta, Puigdemontek atzo azpimarratu zuen «inoiz baino indar handiagoarekin» eskatu behar dela presoak aske utz ditzatela. Comin areago joan zen, eta adierazi zuen prozesu subiranistaren harirako kausa judizialak «bertan behera» geratu beharko lukeela.\nBaina Espainiako Estatuak ez du ez bata eta ez bestea egiteko asmorik. Matxinadagatik auzipetuta daudenak kartzelan mantentzeko eskatu dio fiskaltzak Gorenari. Oriol Junqueras, Carme Forcadell, Joaquim Forn, Raul Romeva, Jordi Turull, Dolors Bassa, Josep Rull, Jordi Cuixart eta Jordi Sanchez daude espetxeratuta. Defentsek, berriz, aske utz ditzatela eskatu dute. Orain Gorenari dagokio erabaki bat hartzea. Auzitegiak, halere, behin baino gehiagotan esan du aske utziz gero ihes egiteko arriskua dutela.\n«Fiskal berriak aukera bikaina du akusazioak baztertzeko»


MUSEOAREN ARIMA — Armagintzaren Museoa\nMaiatzak 18. Museoen Nazioarteko Eguna\nMunduko museoen elkarteak 2012ko maiatzaren 18aren bueltan hainbat ekitaldi antolako ditu Museoen Nazioarteko Egunaren 35. urteurrena ospatzeko.\n2012an, Museoen Nazioarteko Egunaren gaia  Museoak mundu aldakor batean. Erronka berriak, inspirazio berriak izango da.\nMuseoen Nazioarteko Egunak hausnarketara eramango ditu museoetara hurbiltzen diren bisitariak. Komunikatzeko baliabide berriak etengabe sortzen ari diren gizarte honetan museoek jokatzen duten rolaz hausnartzera eramango ditu, eta etorkizunera begira garapen jasangarriaren inguruan museoek azaltzen duten interesa ezagutzera edo berrezagutzera.\nArmagintzaren Museoak bere fondoekin eta bildumarekin loturiko jarduera bat antolatu du egun hori ospatzeko.\nMUSEOAREN ARIMA izeneko jarduera horren bitartez, bisitariek aukera izango dute publikoari begira normalean itxita egoten diren Museoren hainbat esparru ezagutzeko, hau da, ohikoa ez den ibilbide gidatu bat egiteko gonbidapena luzatzen du Museoak. Ibilbide horretan Museoaren biltegiak eta orain gutxi zaharberrituak izan diren piezak ikusi eta ezagutzeko aukera paregabea izango da.\nMaiatzaren 13an, ibilbide historikoaren 3. urteurrena dela eta sarrera dohanik izango da.


Let's Go to the Movies jardueraren martxoko saioa, gaur, Guggenheimean . El Correo\nAurreko saio bateko argazkia.\nJatorrizko bertsioan, ingelesez, emango dira bideoen, film laburren, animaziozko dokumentalen eta arte-dokumentalen zatiak\n19 octubre 201718:18\nLet’s Go to the Movies jardueraren martxoko saioa hartuko du gaur Guggenheimak. Ekimen hau British Council-ekin lankidetzan antolatzen da eta ingelesa modu erlaxatuan lantzea du helburu; hori dela eta, jatorrizko bertsioan, ingelesez, emango dira bideoen, film laburren, animaziozko dokumentalen eta arte-dokumentalen zatiak.\nOraingo honetan, 2016ko BAFTA sarietan hautagai izandako film-laburren sailkapen batez gozatzeko aukera izango du bertaratutako publikoak. Film-labur horien artean daude, besteak beste, Edmon, Samuel 613 edo Prologue.\nBideoen ondoren, British Councileko irakasleek gidatu eta sustatuko dute parte-hartzaileen arteko elkarrizketa animatua. Museoko Zero Espazio gunean izango da ekimen hau, 18:30etatik 19:45etara.\nSarrerak salgai daude Museoko txarteldegian. Doakoak izango dira Museoaren Lagunentzat zein British Councileko ikasleentzat; publiko orokorrarentzat 3€ izango dira.


Luganskeko Herri Errepublikako zergak, soldatak eta pentsioak edozein txanponetan ordainduko dira – Euskal Herria ★ Donbas Elkartasun Komitea\nLuganskeko Herri Errepublikako zergak, soldatak eta pentsioak edozein txanponetan ordainduko dira\nJevgeni Maniulov Luganskeko Herri Errepublikako FIinantza Ministroak prentsaurreko batean iragarri duenez, LHEn, soldatak eta pentsioak eskuragarri datoen txanponean ordainduko dira. Honen berri eman du “Novorossija” Berri Agentziako korrespontsalak.\nBere arabera, LHEn dibisa-anitzetako sistema izango da, bai hrivneta, errublotan, dolarretan edo eurotan ordainduko ahal izango da.\nBeraz, Estatu-enplegatuei edo onura sozialen hartzekodunei LHEren gordailuetan eskuragarri dagoen txanponetan ordainduko zaie.\n“Hrivna gehiago badago, hrivnetan; errubloak badaude, errublotan, dolarrak badaude, orduan dolarretan” esan zuen Maniulovek.\nMinistroak onartu duenez, ordainketak egiteko 90ko hamarkadako antzeko sistema bat erabiliko da, “orduan soldaten parte bat sobietar errublotan eta beste parte bat ukrainar karbovantsetan (1) ordaintzen zelarik”.\n(1): Karbovanets hitzak berez “errublo” esan nahi du ukraineraz. Sobietar Irautlzarekin bat ofizialdu zen (ukrainera ofizialtzerakoan), Ukrainan sobietar errubloaren izen ofiziala hori bait zen. 1992ko urtarrilaren 10ean ukrainar karbovanetsa sobietar errubloarengandik banandu zen, eta errublo sobietarra guztiz 1993an desagertu zen, errusiar errubloak ordeztu zuelarik. Ukrainar karbovanetsa 1996an desagertu zen, ukrainar hrivnak ordeztu zuelarik.\nPrev Impactantes resultados de una encuesta en Slavyansk (VÍDEO)\nNext Errusiar hegazkin batek Donbasseko 10 ume Moskura tratamendua jasotzen eraman ditu


Bigaramon goizeko seirak aldean, aspaldietan euki eban baño lo gozoago bat eginda Mañasi oetik jagi zanean, Bilboko albistari saltzalleak bebiltzan batera ta bestera ariñiketan, kale ertz guztietatik eztarri erreakaz indarrez deiezka... ¡ciero bilbainooo, con la catástrofe del Cantábrico!\nE? Zer gertau etezan itxasaldean? Zer? Sarritan oidana.\nBilboko uri barruan gizadien autuak eten, Arenaleko abeak zabundu, gizonen txapelak buruetatik eruan, esku aterpeak azpikoaz gañera ipiñi, zabalik egozan ateai danbadak emon, leiar edo kristalak zatitu ta kezulo edo tximiniren batzuk kalera jaurti ebazan ekatxak, itxasoaren erdian erakutsi zituan askozaz obeto bere alizate ta gogortasun guztiak eta bertan galdu ainbeste gizon eder, mendean arturiko itxas-langillerik geienak.\nErrukarriak Kantauriko arrantzale maitegarri zintzoak! Osasun andi ta egualdi girorik onenagaz urten ebien, goizean goiz, euren etxietatik; itxas barruan ikusi eben eguzki garbiaren jaiotza pozgarria; itxaropenez beterik jaso zituen txalopetako oial zuriak, bakearen eskaleak balira legez da aizeak euren bidean lagundu eioen; janbearrak eta irabazinaiak emoten daben gogoagaz erabilli euezan erramuak zoli ta biziro; ta ezeren peku ta bildur barik, alaitsu ta pozkor, eldu ziran arrain-tokira, etxadietako janaria an egoalakoan.\nAi! Ezeben janaririk aurkitu: galdumendi, azken orduko ta ikaragarrizko eriotzea idoro euen gizagaixoak.\nJagi zan, nondik eta zelan eztakit, an nonbaiten ezkuturik bere orduaren zain egoan erruki bageko itxaski amorratua; zabaldu zituan izpi baten, beren ego azkar, luze ta sendoak; iges egiteko astirik emon bage, artu ebazan txalopak inguru guztietatik, sare andi batek arrañak artu oi dituan eran; erabilli ebazan lenengo tatarrez, urruingarri, dardaraka, bultzadarik gaizto gogorrenagaz; ausi, ataldu ta birrindu eutsiezan gero arraun, maste ta aize-oialak, paperez da zotzez egiñikoak bailirean; intxaur oskol uts batzuk baizen errez, itzulastu zituan laster gizon irmez beteriko arrainpotiñak; eta sartu zituan, azkenean, alzituan guztiak ainbeste illoi daukazan itxasoaren kolko barruan.\nArrantzale batzuk, oraindiño, igari egin eben zerbait itxas irakin esnetuaren gañean; berezko bizigureak emoten eutsen azkortasunagaz jasartu ziran gogotik truxu ta bisuts, aize ta baga indartsuen kontra; ibilli ziran eten arteraño ur azalean gora ta bera, itxasoak atxetara jaurti oi dituan abe zakarren irudira; eskatu eben arren! Jaungoikoaren izenean! lagundu eioela norbaitzuk estualdi ta il-zori arrigarrizko atan, baña alperrik! Arrantzalien alarau mingarria ekatxaren il-soñu garratzean galdu zan betiko!\nEzin eutsien iñok laguntasunik emon. Lenengo unetik ondatu bageko potin bakanak, tximista gorria baizen arin joiazan ekatxaren aurrean ekatxak gura eban tokira, nai ta naizko dsaustada, gora bera ta joate bildurgarrikoan, eriotzearen txistu, arnasestu ta deadarra aldamenean eroiezala; ta ezin eben ezer egin ur gañean igari ta oiuaz egozanen alde.\nPotiñetakoak eurak eioazan laguntasun bearrean; eurak arrenez Aita Jaungoiko ta Antiguako Amari; eurak karel baten gañean, oker, larri ta noiz ondatuko, aleben giñoan igesik, arerioa urrean daroien gudari garaituak joaten diran antzera... Geienez be sokaren bat jaurti eikien da jaurtiten eutsien ai zelango gurari ta biotz onagaz! euren bidean billatzen zituen lagunai, baña txalopearen abiadea kendu? Nai eukien tokira eruan? Gura eben lekuan gelditu? Ekatxari arpegia emon? Zeñek? Zelan? Nondik? Nongo indarrakaz? Ezin zeitekean gauzea zan.\nO! Ta azkenengo txalopea, lur azpian sartzen dan suburdi keitsuaren gisara, ur-laño tartean ostendu jakoenean zer zan amaigabeko urzelai atan gelditu ziranen atsekabea! Zelangoa euren bakartade ta argaltasuna itxas-eremu edetsuaren erdian!... Odei baltz lodiak eukezen goialdetik, eta odeiai ezin eutsi; zingo andiko ur gazi aserrea beian, da ur orren azalean ezin geiago iraun!... Ito egin bear nai ta nai ez! Orduantxe amaitu zan arrantzalien pentzuda ona, orduantxe artu euen azkenengo etsipen negargarria... Bakotxak beren etxekoai biotzeko agurra ta Zeruko Aitari arimako eskari bana egin eutsien, iges egin eban adoreak euren besoetatik, etorri jakoen begietara beti betiko loa... ta ondatu ziran, bata bestearen ondoren, ur-azpiko illoi sakonean.\nEtziran lenengoak eta etziran azkenengoak izango. An egozan, nonbaiten, lenago antziñatxu joandako lagunok, azur utsetan, ondar barruan estaldurik: an egozan sartu barriok, ondar gañean etzinda, ta batzuk burua beian ipiñi orduko bajoiazan bestiak goitik bera, isil isillik, como corpo motto cade, ildakoak beti daroen ixiltasunagaz.\nIñoiz ez añakoa zan egun atako ondamendi ta galdumena. Ondarrabiatik asi ta Santurzerañoko euskal itxaserri guztiak eukien zeri negar egin andia, baña batez be Bermeotarrak, Elantxobe, Lekuito, Arranondo ta Muturzulokoak. O! Nok esan leike itxaserrietakoen samintasuna euren ezbear gaiztoa jakitean? Onek bere aita ona galdu eban, arek bere anai langillea, urliak bere senar maitea. Guraso asko gelditu ziran seme barik, emakume asko alargun, gazte asko umezurtz, zer janik ezta...\nBeingo baten zabaldu zan Bilboko uri danean barri txar ori. Erri guztiak beste zer esanik ezeukan. Eskutik eskura ebiltzan paper albistariak lagunterien albiste-gosea asetu eziñik. Irakurle guztiak egozan arriturik eta albiste bakotxaren ondorean zeresan barri bat otuten jakoen.\nDanak zirautsen sarritxuegi ondatzen zirala Euskalerriko itxasgizonak, ausarditsuegiak ziralako ta urriñegi joaten ziralako; neurriren batzuk artu bearrean egozala agintariak; onenbeste zabalera ta arenbeste luzerako potiñak eragin bear jakoezala, ta estakit nik zenbat beste olango ipuin.\nBaña orreik gauzok geroago erabagitekoak zirean. Aurrenengo beintzat diru mordoskada bat batu bearko zan zelanbait, gosearen ate ondoan jarrita gelditu ziran gizagaixoentzat. Edonungo beartsuei laguntzen ekien bilbotarrak ainbat geiago lagundu bear eutsiela euskaldunai, ziñoen zaldun batzuk, eta berbetatik eruan bear ebala bakotxak bere oparia paper albistarietara; beste batzuk, eurak ondo jolastu barik eta txanpon bakotxari koipea kendu barik ezer emoten ezekienak, danen artean batzarra egin bear zala esaten euen, dirua zelan batu ta zer jaialdi egin ondo erabagiteko. Bereala otu jakon norbaiti etzala jairik txarrena izango zaldunak eurak kalerik kale eskean urtetea, zaldiz, burdiz da oñez, asabien egunetako jantziakaz, gertaldi zarrak gomutauaz, ipuin liburuetako gizonen irudira. Eintzakotzat emoten ebien geienak kalietako ibillerea: urlia izango zan Lekobide ta sendia Lartaun, bata Don Pedro Erregea ta bestea Don Juan bere anaia, au Marte ta ori Erkules, orrako gizona Kijote ta arako mutilla Santxo... Santxo! Kijote! Ja jai! Alagalakoak ziran orretarako orkoa ta emengoa. Barregurea etorkoen gogoratuta beste barik, eta barrez egozan zalduntxo batzuk, barrez negarrak legortzeko asmoetan ebiltzala!\nEtzituan ain laster ulertu Mañasik kalekoen autuak. Iñoiz baño beranduago jagi zan egun atan, ezeban Mezatara joateko astirik artu, ta etxaldeko arlo zeregiñetan ebillen egundo baño azkarrago ta pozago, barru alai gozoak emoten eutsan maraztasunagaz. Leiotik Arenalera begira egonda, bazala nunbaiteko ezbearren bat etxeko lagunak esan eutsanean, «Somorrostro aldekoa zerbait», erantzun eban gure neskatilleak, «jakingo dogu lanak egindakoan»; baña, geroago, zer edo zer itxasaldekoa zala esan jakonean, gauza guztiak bertanbera itxita urten eban leiora inguruetako neskame guztiai zer zan galdezka.\nPoza ta naigabea ezin leitekez alkarregaz bizi. Geu pozik bagagoz, naiz onak eta lagun-urkoaren edo geidearen maitaleak izan, leku gitxi euki oidau gure biotzean iñoren naigabeak, zenbat eta pozago, ainbat eta gitxiago. Egi zaleak bagara esan daigun egia: geu pozkor bagablltz, ezta iñoren naigabea gure mingañetik barrura sartzen, geientsuetan.\nMallak eta neurriak daukaguz onetarako. Iñor ori ezezaguna edo urriñekoa bada, bere naigabietan iñor ez balitz legez begiratuten deutsagu, ta orduan mingañak berak be zer esanik eztauka. Inor ori urrekoa ta ezaguna bada, orduan mingañak zer esan batzuk badaukaz, itxureagaitik bada be. Iñor ori geutarra edo ingurukoa bada, orduan mingañak gauza bigunak esaten ditu, arpegiak illun samar ipinten dira, begiak malkoren bat bota oidabie ta zerbait egin daroagu geutarren alde. Baña iñor geu bagara, geurea edo geure odolekoena bada naigabea, orduan naigabe ori biotz guztiaren jaube egiten da, bene benetako malko-ari mingotxak isurtzen ditugu, ta ez bakarrik eztauka lekurik bestien pozak gure barruan, ezpada ze mingostasun barriak emoten deuskuz.\nOlango zerbait igaro jakon Mañasiri. Pozik ebillen, oso pozik, eta gertaera gaiztoa Somorrostrokoa zala uste izan eban artean ezeutsan gauzeari gora andirik emon, bada toki orretan ezeukan iñor ezagunik eta ezezagunak beti dira urriñekoak; baña jakin ebanean itxaserrikoa zala ezbearra, artega, nabarmen, kiriotsu, zalapartaka ta itsumustuan jatsi zan kalera albistari baten billa... Artu eban bere eskuetan albistaria, begiratu eutsan, arnasa batean, goitik barreneraño; baña dardaraz egoan, lausoak eukazan begiak eta ezin eban ezer ikusi. ¡Horrible hecatombe! ipinten eban paperak letra andi baltzakaz. ¡Horrible hecatombe! ¡Más de cien ahogados! Ai ene bada! Ai ene! Nongoak ete ziran gizon itoak? Bermeokoak berrogetak, Elantxobekoak amalau edo amabost, Lekuitokoak ezekien zenbat... Ez aletorren Arranondoko barririk?...\nA! Bai, an egoan bazter baten Arranondoko erri nagusi edo alkateak bialduriko albiste mingarria ta Sardinzarren txalopako guztiak ondatu zirala ziñoan!... Danak ito zirala, danak, eta antxe zan Anjel!\nBekokian mallu bategaz jota legez jausi zan lurrera Mañasi, albiste ori irakurri ebanean. Jaso eben auzoan egozan emakume ta gizon batzuk, zein zan galdezka, ta bere etxeko atezañak erantzun eutsien:\n—Arrantzale baten alabea da. Gaixoa! Aita edo itoko jakon.


Free chat Barra de Guabiraba. Ausazko arrotz doan txateatu berehala Barra de Guabiraba tik.\nFree chat Barra de Guabiraba\nOngi etorri Chatroulette Barra de GuabirabaEdozein lekutan, munduko pertsona aleatory bat konektatzeko. Chatroulette Barra de Guabiraba dezakezu honako aukeren artean aukeratu:- Guztiak pertsona mota Barra de Guabiraba doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nBarra de Guabiraba hirien zerrenda:


Abenduak 2: Osvaldo Pedro Pugliese | Eduplaneta Musical\nAbenduak 2: Osvaldo Pedro Pugliese\nPublicado el 2 diciembre 2012 por biotzf\nEgilea: Maitane Oar\nOsvaldo Pedro Pugliese Buenos Airesen jaio zen 1905eko abenduaren 2an, eta 1995eko uztailaren 25ean hil zen.\nPianojole eta konpositore argentinarra zen, eta tango generoa lantzen eban.\nPorteño de Villa Crespo auzoan jaio zen, musikari familia batean, baia ez beralako azkarrak.\nBere aita Adolfo Pugliesek flauta joten eban bere auzoko taldeetan, eta beragza hasi zan musika ikasten.\nBiolin bat erosi eutson eta kontserbatoriora bialdu eban ikastera. Baina hemen, betirako gogokoena izango zan musika tresna ezagutu eban, pianoa, eta beronegaz lortu eban arrakasta.


Samsungek erabaki estrategikoak atzeratu ditu ustelkeria ikerketa dela eta Androidea\nSamsungek erabaki estrategikoak atzeratu ditu ustelkeria ikerketa dela eta\nSamsung Group Hego Koreako konpainia, Android telefono mugikorren munduko fabrikatzaile nagusia, ustelkeria eta eragin trafikoaren eskandalu larrian murgilduta dago Hego Korean. Dirudienez, teknologiako erraldoia 35 milioi dolar baino gehiagoko eroskeria ordainduko luke gobernuaren laguntza lortzeko sortzaile den Lee familiak taldean zuen nagusitasuna sendotzea ahalbidetu zuen bat-egite polemikoan.\nSamsung oinordekoa, Lee Jae-yong, zalantzan jarri dute eta atxiloketa saihestu duen arren, oraindik ezin du garaipena eskuratu eta litekeena da ikerketa luzatzea. Logikoa denez, horrek guztiak Samsung Taldearen aurrerapenari eragiten dio, argitaratu duenaren arabera Inbertitzaile, negozioaren funtsezko erabaki batzuk atzeratu behar izan ditu urte bakoitzeko abenduan hartu ohi direnak.\nHorrelako funtsezko erabakien artean daude goi kargudunen urteko birmoldaketaedo bere negozio sailen berregituraketa, tokiko hedabideen arabera, Samsung bere gain hartzen saiatzen ari den bi alderdiak.\nNormalean, doikuntza edo erabaki horiek urte bakoitzeko abenduan hartzen dira, hala ere, oraingoan, Samsungek atzeratu behar izan du etengabeko ustelkeria ikerketa dela eta.\nDirudienez, erabaki horien atzerapena ere izan liteke atzeratu urteko kontratazio prozesua normalean martxoan egiten dena. Batzuek hori ere iradokitzen dute Samsungek 2017an ez du urteko kontratazio unitatea exekutatuko, filialek beharrezkoak direnean talentu berriak kontratatzeko baimenera mugatuz.\nSamsung-eko funtzionario anonimo bat aipatu du argitaratutako berriak arabera Inbertitzaile esan zuen hori Ikerketa zabalduz gero, Samsungek funtsezko erabaki horiek apirilera atzeratu beharko ditu., ikerketa amaitutakoan.\nBestalde, atzo Samsungek berretsi du estrategia bulegoa bertan behera utziko duela ikerketa amaitutakoan; hori da eroskerian erabilitako dirua banatzeko erabili izan den bulegoa.\nArtikuluaren bide osoa: Androidea » Berri » Samsungek erabaki estrategikoak atzeratu ditu ustelkeria ikerketa dela eta\nYouTube bideoak deskargatzeko modurik onena ez da aplikazio bat


La Basu eta Paxkal Irigoien, Suns Europe jaialdian - bizkaie.biz\nBizkaie! 2020-08-03 10:44 Musikea\nHizkuntza gitxituetako artisten topaketea aire zabalean izango da aurten, osasun neurriakaitik.\nLa Basu | Ikusi handiago | Argazki originala\nCovid-19aren pandemiagaitik, hasiera baten aurtengo edizinoa bertan behera ixtekotan egon ziran Suns Europe jaialdiaren antolatzaileak. Azkenik, baina, aurrera egitea erabagi, eta egin egingo da, formatuan aldaketa batzuk egongo diran arren, osasun arloko neurriak zorrotz bete ahal izateko. Abuztuaren 30ean izango da jaialdiaren hitzordu nagusia, aire zabalean.\nBetiko moduan, Udine uriko gazteluan izango dira ekitaldi nagusiak, Alpeetako Friuli eskualdean. Izan be, Europako hizkuntza gitxituetan egiten diran musika eta arte eszenikoen jaialdi eta lehiaketea da Suns Europe.\nAurreko urteetan legez, euskerazko sortzaileek lekua izango dabe Udineko agertokian. Abuztuaren 30ean bertan, La Basu rap-abeslari bizkaitarraren kontzertua iragarri dabe antolatzaileek. Udine inguruko parajeetan egingo diran emonaldi osogarrietan, bestetik, Paxkal Irigoienek hartuko dau parte, irailaren 12an eta 13an.\n2009an egin zan lehenengoz Suns jaialdia (suns soinuak da friuleraz). Hasiera baten, Mediterraneoko Alpeen inguruko komunidade gitxituen topalekua zan, baina 2015etik Europa guztiko hizkuntza gitxituetako adierazpen artistikoak hartzen ditu. Musikan zein arte eszenikoetan, alkartrukerako aukerea emoten dau, eta lehiaketea be egoten da.\n2016an Etxepare Euskal Institutua Suns Europegaz lankidetzan hasi zan, euskerazko musika eta arte eszenikoetako sortzaileek jaialdian parte hartu deien. Horrenbestez, urtero egoten da euskal ordezkariren bat Udinen.


Mikel Asurmendiri irakurri nion ARGIAn bertan Hegoaldekook ez dugula Iparraldearen berri (ia) ezagutzen. Esango nuke egia dela, eta gaineratuko nuke Nafarroaren errealitateari buruzko ezagutza ere, behar baino mugatuagoa dugula Mendebaldean.\nHorregatik pentsatzen dut korner honetako gehien-gehienok jakingo dugula euskara ez dela ofiziala Nafarroa osoan, baina askoz gutxiago izango garela zerrenda bakarraren kalapitaz jakitun gaudenok.\nOstera, bi-biak dira eztabaidagai uneotan Nafarroan, eta biek dute ardatz bera: euskara.\nAspaldiko erreibindikazioa da euskara Nafarroa osoan izatea ofizial. Aurreko parlamentuekin ezinezkoa bazen, oraingoarekin ere bai. UPN, PSN eta PP kontra daudela gauza jakina da. Baina Ezkerra ere kontra dago, eta hura barik ez dago, gaur-gaurkoz, legea aldatu eta ofizialtasuna foru-erkidego osora zabaltzerik. Kito.\nHori esanda, iruditzen zait arrazoi puntu bat baduela Joxerra Olanok, LARRUN 223n dioenean berriro ere oposizioan izatekotan zaila izango dela ofizialtasuna eskatzea, agintean izan bitartean hura gauzatu ez bada. Gauzatzerik ez badago ere, ofizialtasuna aldarrikatu egin behar da, orain ere bai. Baina: lehenengo-lehenengo, ofizialtasunak zer esan gura duen argitu behar da. Horren bitartez –bitartekoa baino ez baita– zer bilatzen dugun definitu beharrean gaude. Ez bakarrik euskal hiztunari zein eskubide ekarriko liokeen, baizik eta –batez ere, esango nuke nik– ofizialtasun horrek zein betebehar ekarriko liokeen euskaraz ez dakien nafarrari. Izan ere, pentsatzen badugu ofizialtasunak derrigor ekarri beharko lukeela euskara Nafarroa osoan ikasi beharra, orduan etxekalte ariko ginateke. Tren hori aspaldi joan zen (joaten utzi genion?) eta EAEn duela ia berrogei urte posible izan zena ezinezkoa da gaurko Nafarroan, non euskararen bultzada eskubideen errespetuan oinarritu behar den, ez betebeharrak ezartzearekin. Eta eskubideetan oinarrituta ere, nahikoa lan: begiratu bestela Ezkerraren jarrera hezkuntzako zerrenda bakarraren gaian.\nLanerako ildoa, beraz: ofizialtasuna, nafar elebidunen eskubideak Nafarroa osora zabaltzeko, baina ez elebakarrei hizkuntza betebeharrik ezartzeko. Administrazioko lanpostuetarako, EAEko sistema zein den ondo azaldu, hala eskatzen den euskara mailaz, nola euskara ezagutzaren bat jartzeko jarraitzen den prozeduraz–, eta Araneraren Legeari begiratu bat eman.\nEta definitzea eskatzen ari naizenez, beste eskaera bat ere egingo dut Mendebalde honetatik: jakin gura nuke Kontseiluak zer iritzi duen euskararen kaltetan izango diren Heziberri eta 3L ereduaren gainean. Horretaz ez baitiot txintik entzun.


Ipar Euskal Herriak, oro har, hedadura txikia du, eta egun batean ibilgailuz zeharkatzeko aukera ematen du. Horrela proposatzen dizuegu ezagutzea leku ezezagun edo ez oso ezagun batzuk. Allande Sokarros.\nBaionako erdialdetik abiatuta, Ipar Euskal Herria eta Landak (Gaskoinia) banantzen dituen Aturri ibaiaren ertza hurbil-hurbiletik jarraituko dugu. Horretarako, autobidera jo ordez, Lehuntze, Urketa eta Ahurti herrietaranzko norabidea hartuko dugu. Ahurtin, hain zuzen, geldialdia egitea gomendagarria da, batez ere hango portuan. Han, alde batetik Aturri dugula eta bestetik hezeguneak, merezi du geratzea, Aturri ibaian gora eta behera ibiltzen ziren merkantzia ontziak gogoan.\nAkizetik edo Mont-de-Marsanetik ere garraiatzen zituzten hainbat merkantzia (egurra, harria, erretxina, ardoa, urdaiazpikoa...) Aturrin arraunean egiten zuten ontziek, Baionako porturaino garraiatu ere. Ibilbide horretan, Ahurtiko portuan geldialdi bat egin ohi zuten, eta bertan oraindik bada XX. mendeko 20ko eta 30eko hamarkadetan garatu zen jarduera horren girotik zerbait.\nXarneguko bidean barrena\nAhurtiko portualde honetan bertan dago, hain zuzen, Landetara sartzeko parada ematen duen zubia. Guk, ordea, ez dugu horra joko, eta Aturriren ertzari segituko diogu, D261 errepide xarmagarritik, Gixune herriko barnealderat egin arte. Herri horretan Lapurdiko probintzian gaude oraindik, baina berehala sartuko gara Nafarroa Beherean, Bidaxune herrirako bidea hartutakoan. Han, hondatuta izanagatik ere, Agramondarren jauregi dotoreak argiki erakusten du familia horrek luzaroan izan zuen indarra. Orain Xarnegu eskualdean gaude, erran nahi baita gaskoia hizkuntza nagusia izan zen euskal lurralde batean. Xarneguko bidetik jarraituko dugu, eta aulki egileen herria esaten zaion Akamarrera iritsiko gara. Handik irtendakoan, eta D26 bide txikiagoa hartuta, Erango herrira helduko gara; gero, Burgue-Erreitirako norabidea hartuko dugu.\nXarnegu lurraldeari agur eginik, Ilharre eta Gamue herrietara abiatuko gara, Arboti-Zohotara heltzeko. Zohota herrixka topatuko dugu lehenik; errepidea utzita, hango etxeen artean pasatuko gara, baina eliza alderat jo gabe, zuzen jarraituko dugu bide oso estu batetik. Bizpahiru kilometro eginik, eskuineko aldetik bigarren bidegurutzean, lurrezko bidexka bat hartuko dugu, eta amaieraraino jarraituko, gure herriko historia zaharrenarekin hitzordua baitugu bertan.\nLauhireko mugarri zahar ezezagunak\nIzan ere, bidexka hori amaitzen den tokian, hiru herrialdek zehatz-mehatz egiten dute topo, Bearnok, Nafarroak (gaur egun, Nafarroa Beherea) eta Zuberoak, hain zuzen. Halaxe dakar gogora hortxe eraikitako mugarri zahar-zaharrak, 1395. urtekoa bera! Mugarriaren alboan jarritako argibide ohol batek lau hizkuntzatan (euskaraz ere bai, baina ez bearnesez) azaltzen du Karlos Noblea Nafarroako Erregeak zuela zedarri hau jarrarazi. Mugarriari Pausazak izen bitxia jarri badiote ere, Lauhire da gunearen izen historikoa. Mugarri zahar hau oso gutxi da ezagutua; are gutxiago Bearno aldean, 200 metro urrunago, dagoen beste zedarri bat, 1547. urtekoa. Horri agur eta ohore egitera joateko, V forma duen pentzean gora joan behar da, ezkerraldeko burdin hesiari jarraituz. Berehala topatuko dugu hesiaren beste aldean (Nafarroa Beherean, beraz) dagoen bigarren mugarri hau, zeinak alde batetik Bearnoko banderako bi behiak eta bestetik Nafarroako kateak erakusten dituen.\nKarakoila mendira ibilalditxoa, astiro-astiro\nAurreko toki hunkigarriari "beste aldi bat arte" erranik, Nafarroa Beheretik Zuberorako bidea hartuko dugu. Betiere leku ezezagunak ardatz, ibilbide hau aholkatu nahi dizuegu: Zohotatik atzera eginik, hartu Domintxineranzko norabidea (dagoeneko Zuberoan zaudete), eta handik jarraitu honela: Etxarri, Arüe, Lohitzüne-Oihergi, Ainharbe eta, azkenik, Maule-Lextarre. Bide oso txikiak dira, baina oso xarmagarriak.\nZuberoako hiri nagusira heldurik, egokia litzateke Karakoila mendixkaren gailurrera oinez joatea. Hiriaren goialdean dago, eta telefono eta telebista errepikagailuz hornitua dago. Bertara joateko (bi orduko joan-etorria), Agerria etxetik abiatuko gara. Autoa, gaur egun hotela eta jatetxea den bastiza erraldoi honetako soro sarreran utzirik, eraikinaren eskuineko saihetsetik (laborantza aterpeen albotik) igaroko gara, eta gorantz doan lurrezko bidexka hartuko dugu. Agerriako oihanean zehar goxo-goxo ibilita, Karakoilako maldarekin topo eginen dugu. Zut eta zuzen igotzea izan daiteke aukera bat, baina, polikiago ibili nahi izanez gero, bidexkaren amaierara joan daiteke, eta bide harriztatu batekin topo egitean ezkerraldera jo eta gailurreraino igo. Han, bai Zuberoako zati handi baten bai urruneko goi mendien ikuspegi ederraz gozatzeko aukera dago.\nEuskaldunen karrika 39 - Tel.: +33 5 59 59 22 66\nGiro oso euskalduneko jatetxea! Euskaraz hitz egiten dute.\nLa Galupe jatetxea\nPortua 15 - Tel.: +33 5 59 20 30 70\nAintzira aldea - Tel.: +33 5 59 03 00 94\nEtxe goxoak karrika 29 - Tel.: +33 5 59 38 34 80\nPasteur karrika 4 (udaletxe alboan)\nTel.: +33 5 59 28 23 35\nJabe gaztea euskalduna da. Goi mailako sukaldaritza.\nAize Hegoa jatetxea\nGambetta hiribidea 30 - Tel.: +33 5 59 28 27 96\nJabe zaharrenek badakite euskaraz. Goi mailako sukaldaritza.\nFrère Alban karrika 3 (Ainharberako bidea)\nTel.: +33 5 59 19 19 19


Erosi Bluestone Torremolinosen\nKapsulak eta tantak Bluestone Torremolinosen\nKapsulak eta tantak Bluestone dira potentzia handitzeko irtenbiderik onena. Tresna dagoeneko munduko gizon guztien artean finkatu da. Potentzia lortzeko erremedio bat eskuratzeko, behar duzu:\nOraintxe bertan% 50eko deskontua produktuan. Torremolinosen kapsulak eta Bluestone lor ditzakezu fabrikatzailearen webgune ofizialean soilik prezio onenean 49€.\nNola erosi Torremolinosen Bluestone\nKapsulak eta tantak Bluestone konplexurik onena da Espainiako potentzia eta muntaketa sendoa lortzeko. Potentzia handitzea eta hobetzea, muntaketa eta libidoa sortzen da, indartsuagoak izango dira. Potentzia, muntaketa eta libidoa handitzeko eta hobetzeko kapsula eta tanta hauek zure herrialdeko (Espainia) gizon guztien artean finkatu dira. Aldi berean, tanta eta kapsulak Torremolinosen muntaketa eta potentzia sendoa eskatzea ez da zaila, prezio baxua dela eta. Nola erosi tanta eta kapsulak hobetzeko eta handitzeko muntaketa, potentzia?\nErosi Bluestone Torremolinosen muntatzeko\nErection, potentzia sendotzeko erremedio bat erosteko, utzi eskaera bat gure webgune ofizialean fabrikatzailearen webgune ofizialean (adierazi zure izena eta telefono zenbakia). Gure kudeatzaileak laster deituko dizu, xehetasun guztiak zehaztu eta eskaera egingo du. Jaso produktua muntatzeko eta potentziarako zuretzat, Torremolinosen. Ordaindu ondasunak jasotzerakoan edo gerta liteke mezua jasotzean eskaera ordaintzea. Paketea mezulariz bidaltzeko kostua hiriaren distantziaren arabera alda daiteke - Torremolinos.\nBizkortu erostera% -50eko beherapenarekin. Sustapenaren baldintzak mugatuak dira.Bluestone erosketa indartsua eta potentzia lortzeko fabrikatzailearen webgune ofizialean soilik erosi dezakezu% 50eko deskontuarekin 49€.\nEskatzeko Bluestone Torremolinosen % 50 bakoitza